title: Liikkuva linna (elokuva)

text:
Elokuva eroaa suuresti alkuperäisteoksesta niin juonessa kuin miljöössäkin. Elokuvan tapahtumat ajoittuvat sodan aikaan, toisin kuin kirjassa, ja se näkyy monessa asiassa koko elokuvan ajan, esimerkiksi kun kadulle pudotetaan taivaalta propagandalappuja ja kun kaupunkia tulitetaan. Kirjassa Hauru kieltäytyy etsimästä kadonneita henkilöitä kuninkaalle, kun taas elokuvassa hän kieltäytyy ottamasta osaa sotaan, koska hän on pasifisti.
Lisäksi monia hahmoja on muunneltu ja laitettu esiintymään eri paikoissa kuin alkuperäisteoksessa; Esimerkiksi Markurea ei ole kirjassa ollenkaan, vaan Haurulla on noin 15-vuotias oppipoika nimeltään Michael, joka ihastuu Sophien pikkusiskoon, Marthaan, jota ei myöskään esiinny elokuvassa.


title: Valko-Venäjän jääkiekkomaajoukkue

text: Valko-Venäjän jääkiekkomaajoukkue edustaa Valko-Venäjää kansainvälisissä jääkiekkoturnauksissa. Joukkueen sijoitus IIHF:n vuoden 2017 jääkiekon maailmanrankinglistalla on 10:s.


title: Valko-Venäjän jääkiekkomaajoukkue

text: Vuoden 2002 talviolympialaisista alkaen Valko-Venäjä on onnistunut haastamaan menestyvimpiä jääkiekkomaita. Tuolloin maa otti 4–3-pudotuspelivoiton Ruotsista ja eteni välieriin ja pronssiotteluun. MM-kisoissa Valko-Venäjä esiintyi ensi kerran vuonna 1994 ja nousi ensimmäistä kertaa silloisiin A-sarjan kisoihin vuonna 1998. 2000-luvun alussa joukkueella oli vaikeuksia vakiinnuttaa paikkaansa korkeimmalla sarjatasolla; vuoden 2001 kisoissa Valko-Venäjä pelasi putoamissarjassa tasapelin Latvian kanssa ja voitti kaikki muut ottelunsa, mutta kaukoidän kiintiöpaikan johdosta putosi maalieron takia kisoista. Joukkue putosi viimeksi 1. divisioonaan vuonna 2004. Vuonna 2006 MM-kisoissa Valko-Venäjä ylsi parhaaseen saavutukseensa ollen kuudes. Luottopelaajia joukkueessa olivat hyökkääjät Mih’ail Hrabouski, Andrei Skabelka ja maalivahti Andrei Mezin.


title: Valko-Venäjän jääkiekkomaajoukkue

text: MM-kisat 2014 pelattiin Minskissä, ja ne olivat Valko-Venäjän ensimmäiset kotikisat. Vuoden 2018 MM-kisoissa Valko-Venäjä putosi 1. divisioonaan pelattuaan pääsarjassa yhtäjaksoisesti vuodesta 2005.


title: Tunturi Start

text: Tunturi Start on Tunturipyörän valmistama mopomalli. Niitä valmistettiin vuosina 1970–1984 sen jälkeen, kun poljinpakko poistui. Useimmat Startit ovat väriltään vihreitä tai punaisia. Nykyään ne ovat myös jonkin tasoisia harvinaisuuksia: niitä ei enää juuri yleisillä teillä näe. Näitä noin 45 kilometrin tuntivauhtiin kykeneviä mopoja kutsutaan usein myös lempinimellä ”Pappa-Tunturi”. Ne eroavat Tunturi Maxista sen verran, että näissä on jalkavaihteet ja jalkatapit, Maxissa vaihteet ovat kädensijassa ja se oli varustettu polkimilla.


title: Tunturi Start

text: Tunturi Starteissa ei ole itse voitelevaa moottoria, eli niissä ei ole omaa öljysäiliötä, vaan voitelu tapahtuu sekoittamalla 2-tahtiöljyä tavalliseen bensiiniin. Sekoitussuhde on 1:25 (=4%) tai 1:50 (=2%) öljyn laadusta riippuen.


title: Nadiiri

text: Nadiiri tarkoittaa tähtitieteessä taivaan alinta pistettä eli kohtaa, joka on suoraan katsojan jalkojen alla.


title: Nadiiri

text: Nadiirin vastakohta on zeniitti.


title: Valintatalo

text: Valintatalo (puhekielessä Valtsu) oli suomalainen lähikauppaketju. Ensimmäinen Valintatalo perustettiin Helsinkiin vuonna 1967. Helsingistä se lähti leviämään muihinkin kaupunkeihin.


title: Valintatalo

text: Keskon ostettua Suomen Lähikaupan Valintatalon nimi katosi liikkeistä kokonaan yhdessä Siwan nimen kanssa toukokuusta 2016 alkaen ja päättyen huhtikuussa 2017. Liikkeet joko muutettiin K-Marketeiksi, suljettiin tai myytiin kilpailijoille.


title: Valintatalo

text: Keväällä 2015 Valintataloja oli Suomessa 145 kappaletta. Myymälöiden koko oli noin 250–1 800 m² ja tuotevalikoimien laajuus 4 000–17 000 tuotetta. Valintatalon tuotevalikoimaan kuului merkkituotteiden lisäksi muun muassa Tuko Logisticsin omia Eldorado-tuotteita.


title: Valintatalo

text: Valintatalon historia ulottuu vuoteen 1967, jolloin ensimmäinen liike avattiin Helsingissä, joten ketju oli vanhin alkuperäisellä nimellä toimiva kauppaketju Suomessa ketjun lakkauttamiseen asti. Yrityksen perustivat veljekset Olavi ja Yrjö Uitto sekä Jorma Ihatsu, joka oli yhtiön toimitusjohtajana 1966–1984. Silloisen osakeyhtiön osti E-osuuskunta Eka eli nykyinen Osuuskunta Tradeka-yhtymä vuonna 1986.


title: Valintatalo

text: Ensimmäisessä Valintatalossa myytiin vaatteita ja taloustavaroita mutta ei ruokaa. Elintarvikkeisiin keskittyviä Valintataloja alettiin avata Helsinkiin vuonna 1969.


title: Valintatalo

text: Valintatalon uudempi, vihreä logo otettiin käyttöön kesäkuussa 1992 vanhan pinkkitaustaisen logon tilalle.


title: Valintatalo

text: Vuosina 1994–2014 Valintatalo kuului Tradekan ja Elannon YkkösBonus-kanta-asiakasohjelmaan. Vuonna 2014 YkkösBonus-kanta-asiakasohjelma vaihtui Pins-kanta-asiakasohjelmaan.


title: Valintatalo

text: Vuosina 1996–2003 ketjuun kuuluivat pääkaupunkiseudulla Elannon omistamat myymälät, joita oli yhteensä 28. HOK:n ja Osuusliike Elannon yhdistyttyä HOK-Elannoksi vuonna 2004 pääkaupunkiseudulla olleista Valintataloista 18 pienintä muutettiin Alepoiksi ja yhdeksän suurempaa S-marketeiksi. Helsingissä sijainneista Valintataloista vain yksi (Helsingin Hakaniemessä) siirtyi Tradekalle, joka myöhemmin avasi uusia Valintataloja myös pääkaupungin alueella.


title: Valintatalo

text: Valintatalojen määrä lisääntyi huomattavasti, kun Tradekan ja Wihurin Ruokamarkkinoiden vähittäiskauppaketjut yhdistettiin samaan yhtiöön vuonna 2005, minkä seurauksena 28 Ruokavarasto-lähikauppaa ja 11 Sesto-supermarketia muuttuivat Valintataloiksi. Seston perusti aikoinaan Stockmann vuonna 1962.


title: Valintatalo

text: Maaliskuussa 2015 uutisoitiin, että Suomen Lähikaupalla oli tarkoitus muuttaa kaikki Valintatalot Siwoiksi vuoteen 2018 mennessä, koska Suomen Lähikauppa halusi siirtyä yhteen brändiin. Tätä ei kuitenkaan toteutettu, koska Kesko osti Suomen Lähikaupan marraskuussa 2015. Tämän seurauksena useimmat Valintatalot ja Siwat muutettiin K-Marketeiksi vuosina 2016 sekä 2017 ja loput myytiin kilpailijoille yrityskaupan ehtojen mukaan tai lakkautettiin kokonaan. Uudistuksen myötä Valintatalojen (ja Siwojen) tuotevalikoimaan lisättiin sata Pirkka-tuotetta huhtikuussa 2016. Valintatalon viimeinen myymälä sijaitsi Iissä, se muutettiin K-Marketiksi 27. huhtikuuta 2017.


title: Valintatalo

text: Valintatalo muistetaan myös Juha Vainion sepittämästä jinglestä "Valintatalon kassissa on talous vatupassissa". Valintatalon entisen tunnetun pinkin kassin suunnitteli Salme Pentti.


title: Lueyi Dovy

text: Lueyi Dovy (s. 10. marraskuuta 1975 Marseille, Ranska) on ranskalainen pikajuoksija. Hän voitti Ladji Doucourén, Ronald Pognonin ja Eddy De Lépinen kanssa 4 x 100 metrin viestijuoksun 2005 Helsingin MM-kilpailuissa.


title: Max Norman

text: Max Norman on äänilevytuottaja ja ääniteknikko, joka on työskennellyt muun muassa Megadethin, Ozzy Osbournen ja Savatagen kanssa. Hänen tuottamiaan menestyslevyjä ovat muun muassa Ozzy Osbournen "Diary of a Madman" ja Megadethin "Countdown to Extinction".


title: SM-liiga

text: SM-liiga voi tarkoittaa seuraavia Suomen pääsarjoja:


title: Bren LMG

text: Bren on Yhdistyneen kuningaskunnan vuonna 1935 käyttöönottama kaasumäntätoiminen, avoimelta lukolta ampuva .303 British kaliiperinen pikakiväärimalli. Bren perustuu tšekkoslovakialaiseen ZB vz.26 pikakivääriin ja sen nimi on yhdistelmä aseitten valmistuspaikkojen Brno ja Enfield alkukirjaimista.


title: Bren LMG

text: Brenin piippu on pikairroitettava ja aseitten mukana toimitettiin vaihtopiippu. Vuosien 1958–1971 välillä valmistetuissa 7,62 mm NATO kaliiperisissa L4-mallin Breneissä on kovakromattu piippu, joka ei normaalissa taistelukäytössä vaadi vaihtamista.


title: Bren LMG

text: Aseen lipas sijaitsee sen päällä, joten tähtäimet on asennettu aseen vasempaan sivuun. Kaikki versiot on varustettu haaratuella. Breniin valmistettiin tulitukikäyttöä varten myös kolmijalkaa.


title: Bren LMG

text: Brenin varsinainen sarjatuotanto alkoi vasta vuonna 1937, jolloin niitä valmistettiin vain 42 kappaletta, mutta seuraavan vuoden puolivälissä aseita valmistui jo 300 kappaletta viikossa. Royal Small Arms Factoryn lisäksi sen tuotanto alkoi vuodesta 1940 lähtien myös John Inglis and Companyn Long Branchin tehtaalla Kanadassa, ja Lithgowin tehtaalla Australiassa.


title: Bren LMG

text: Bren todisti toimivuutensa toisessa maailmansodassa, mutta kuten kaikkia pikakiväärejä, myös Breniä vaivasi aseen tulivoimaan nähden suuri paino. Vaikka Bren oli painava, se oli sotilaiden suosima, koska se oli tehokas, luotettava, tarkka ja kestävä. Ainoa yleinen vika mallissa oli lippaat. Ne ladattiin yleensä 27-28 patruunalla syöttöhäiriöiden ehkäisemiseksi. Bren oli myös hyvin moderni vaihdettavan piippunsa ansiosta.


title: Bren LMG

text: 7,62 mm NATO kaliiperisia L4-mallin Brenejä on edelleen brittiarmeijan ja -laivaston käytössä.


title: Ernesto Pérez Balladares

text: Ernesto Pérez Balladares (s. 29. kesäkuuta 1946, Panama City) oli Panaman presidentti vuosina 1994–1999.


title: Ernesto Pérez Balladares

text: Balladares opiskeli Notre Damen ja Pennsylvanian yliopistoissa. Vuonna 1975 hänet nimitettiin Panaman talousministeriksi. Maaliskuussa 1979 hän oli yksi Demokraattisen vallankumouspuolueen (PRD) perustajista. Balladares toimi Panaman presidenttinä 1. syyskuuta 1994 – 1. syyskuuta 1999. Häntä edelsi Guillermo Endara ja seurasi Mireya Moscoso.


title: Ernesto Pérez Balladares

text: Balladares on naimisissa Dora Boyd Preciadon kanssa ja hänellä on kolme tytärtä.


title: Guillermo Endara

text: Guillermo David Endara Galimany (12. toukokuuta 1936 Panama City, Panama – 28. syyskuuta 2009 Panama City, Panama) oli panamalainen poliitikko. Hän toimi maansa presidenttinä vuosina 1989–1994. Häntä edelsi Francisco Rodríguez ja seurasi Ernesto Pérez Balladares.


title: Guillermo Endara

text: Endara syntyi Panama Cityssä ja opiskeli lääketiedettä. Hän voitti vuoden 1989 presidentinvaalit ja hallitsi maata vuoteen 1994 saakka. Vuonna 1990 hän oli yksi Panameñista-puolueen perustajista. Endara osallistui myös vuosien 2004 ja 2009 presidentinvaaleihin, mutta ei voittanut.


title: HIFK:n jääkiekkojoukkue 2005–2006

text: HIFK:ssa pelannut joukkue SM-liigakaudella 2005–2006:"(Tilanne 31. tammikuuta 2006)"


title: Jorge Illueca

text: Jorge Enrique Illueca Sibauste (17. syyskuuta 1918 Panama City, Panama – 3. toukokuuta 2012 Panama City, Panama) oli panamalainen poliitikko, diplomaatti ja lakimies. Hän oli maansa presidentti helmikuusta lokakuuhun 1984.


title: Jorge Illueca

text: Illueca syntyi Panama Cityssä ja opiskeli Panaman, Harvardin ja Chicagon yliopistoissa. Hän toimi vuosina 1976–1981 Panaman YK:n-suurlähettiläänä ja vuosina 1981–1983 Panaman ulkoministerinä. Vuonna 1982 hänet valittiin maansa varapresidentiksi ja vuonna 1984 hän toimi noin kahdeksan kuukauden ajan Panaman presidenttinä. Hänen seuraajakseen valittiin Nicolás Ardito Barletta Vallarino.


title: Hello! Project

text: Hello! Project (, lyhennetään joskus "H!P") on yhteisnimitys japanilaisille Up-Front Groupiin kuuluville naisartisteille, joiden taloudellinen ja luova johtaja on entinen Sharan Q -yhtyeen laulaja, tuottaja Tsunku.


title: Hello! Project

text: Hello! Projectin tärkein ryhmä on Morning Musume. Morning Musumen entiset jäsenet ovat yleensä kukin vuorollaan valmistuneet ryhmästä ja jatkaneet sooloartisteina Hello! Projectissa. Tällä hetkellä Hello! Projectiin kuuluu noin 60 jäsentä, määrä vaihtelee projektin luonteen vuoksi jatkuvasti. Muutamat ryhmät ja artistit muodostavat välillä omia pieniä ryhmiään, kuten Gomattō, ZYX ja ROMANS. Kerran vuodessa kaikki jäsenet muodostavat kolme bändiä, jotka kaikki julkaisevat yhden singlen. Vuonna 2004 muodostettiin kolmen pienemmän ryhmän sijasta yksi iso bändi, H.P. All Stars, jossa olivat mukana kaikki Hello! Projectin sen hetkiset jäsenet. (Paitsi Hello! Project Eggsit)


title: Hello! Project

text: Hello! Projectin toimintaa rikastaa (ja monimutkaistaa) siihen osallistuvien artistien suuri määrä. Jotkut jäsenet eivät ole enää aktiivisia, mutta toisaalta projektiin liittyy uusia jäseniä jatkuvasti. Jotkut saattavat julkaista vain yhden singlen ennen lopettamistaan. Sanotaan, että Tsunkun harrastuksena on luoda ryhmä ja sille imago, jättää se ja siirtyä seuraavaan. Lisäksi joka vuosi, erityisesti kesällä, luodaan vapaaehtoisia, tilapäisiä ryhmiä, joita kutsutaan nimellä "Sekoitusryhmät" (eng. Shuffle Units). 2006 kesällä, Tsunku kuitenkin päätti lopettaa sekoitusryhmien tekemisen.


title: Hello! Project

text: On myös olemassa toinen projektiin liittyvä ryhmittymä, Hello! Project Kids, joka on varsinaiseen Hello! Projectiin suhteutettuna vaatimattomampi ja koostuu nuoremmista tytöistä. Vuonna 2004 perustettiin kahdeksasta Hello! Project Kidsin jäsenestä uusi ryhmä, Berryz Koubou. Lopuista seitsemästä jäsenestä muodostettiin uusi ryhmä myöhemmin, vuonna 2006. Kyseiseen ryhmään lisättiin Hello! Pro Eggseistä myös yksi uusi jäsen, Arihara Kanna. Ryhmä sai nimekseen C-ute. Koko Hello! Projectin maailma pyörii Up-Front-Agencyn ympärillä. Up-Front-Agencyyn kuuluukin tanssi- ja laulukoulut, joissa tytöt käyvät kursseilla tähtäimessään liittyä tulevaisuudessa projektiin.


title: Hello! Project

text: Valmistumisjärjestelmän avulla suurin osa projektin laulajista edistyy urallaan iän mukana. Aloitettuaan bändissä (valtaosassa tapauksista Morning Musumessa) he voivat myöhemmin lähteä soolouralle, muodostaa uuden ryhmän tms. Kaikki eivät tietenkään pysy projektissa loputtomiin, vaan palaavat aikanaan "siviilielämään".


title: Hello! Project

text: Shuffle Units (pienoisryhmät) ovat väliaikaisia yhtyeitä, jotka on yleensä perustettu kesän aikana. Alkuperäinen käsite oli sekoittaa kaikki Hello! Projectin jäsenet ja perustaa kolme uutta ryhmää, jotka tulisivat julkaisemaan kolme singleä samaan aikaan, jotta voitaisiin vertailla, mikä ryhmä myy parhaiten. Ajatus oli täysin hylätty alhaisen myynnin vuoksi 2003 vuoden aikana kun kaikki kappaleet oli julkaistu yhdellä singlellä. Sen jälkeen näistä pienoisryhmistä on tullut ennemminkin jokavuotinen perinne kuin kilpailu.


title: Hello! Project

text: Yhden julkaisun ryhmät julkaisevat ainoastaan yhden tai kaksi singleä ja heitä ei tulla mainitsemaan enää koskaan uudestaan, joten voidaan todeta että he ovat valmiita/lopettaneet.


title: Hello! Project

text: Kategoriana Epävarmat riippuu täysin ryhmästä. Minimoni ja Pucchi moni ovat "hiatuksella", mikä tarkoittaa että he ovat pysyvästi tauolla kunnes Tsunku päättää uudelleen aloittaa näiden yhtyeiden aktiviteetit. EcoMonin oli tarkoitus olla väliaikainen yhtye, mutta on tehnyt esiintymisiä yhdessä aina silloin tällöin promotakseen muutamia ympäristö festivaaleja ja tapahtumia.


title: Manuel Amador Guerrero

text: Manuel Amador Guerrero (30. kesäkuuta 1833 Turbaco – 2. toukokuuta 1909 Panamá) toimi Panaman ensimmäisenä presidenttinä vuosina 1904–1908. Hän oli Panaman konservatiivipuolueen jäsen.


title: Manuel Amador Guerrero

text: Guerrero syntyi Turbacossa, Kolumbiassa. Vuonna 1855 hän saapui Panamaan, jossa hän työskenteli muun muassa Santo Tomasin sairaalassa. Kun Panama saavutti itsenäisyyden Kolumbiasta, Guerrero valittiin sen ensimmäiseksi presidentiksi 20. helmikuuta 1904. Häntä seurasi 1. lokakuuta 1908 José Domingo de Obaldia. Presidentinkautensa jälkeen Guerrero vetäytyi politiikasta. Hän kuoli vuonna 1909 syöpään.


title: Turkka Mali

text: Turkka Antero Mali (s. 18. tammikuuta 1956 Forssa) on suomalainen sanoittaja ja muusikko. Hänen sanoittamiaan kappaleita ovat muun muassa ”Kirje” (levyttänyt muun muassa Janne Hurme), ”Jaksaa vanhakin tanssia” (Reijo Taipale), ”Vain yksi maa” (Arja Havakka), ”Täällä pohjantähden alla” (Petri Laaksonen) ja ”La dolce vita” (Anneli Saaristo).


title: Turkka Mali

text: Turkka Mali työskenteli 1980-luvulla musiikinopettajana ja aloitti 1990-luvulla Musiikki-Fazerin palveluksessa. Sittemmin hän siirtyi päätoimiseksi sanoittajaksi ja freelanceriksi ja on tehnyt yli 2 500 laulusanoitusta .


title: Turkka Mali

text: Mali esiintyy ja on levyttänyt vuodesta 1978 lähtien nuoremman veljensä Mikan kanssa duona Mika ja Turkka Mali. Levytyksiin kuuluu esimerkiksi useampi albumi Vladimir Vysotskin musiikkia suomennettuna.


title: Turkka Mali

text: Mali on sanoittanut myös salanimillä Jarna Leinonen ja Henri Uotila.


title: Turkka Mali

text: Malin poika on tietokilpailukirjailija Magnus Mali.


title: Snyder Rini

text: Snyder Rini (s. 27. heinäkuuta 1948) on salomonsaarelainen poliitikko, joka oli maansa pääministerinä lyhyesti huhtikuussa 2006. Sitä ennen hän oli toiminut muun muassa talousministerinä vuosina 2000–2001 ja 2002–2003. Joulukuusta 2007 lähtien hän on jälleen toiminut talousministerinä.


title: Snyder Rini

text: Edellisessä hallituksessa varapääministerinä toiminut Rini valittiin Salomonsaarten pääministeriksi 18. huhtikuuta 2006. Häntä kuitenkin syytettiin korruptiosta, ja maassa puhkesi laajoja mellakoita hänen valintansa seurauksena. Erityisenä kohteena oli pääkaupungin Honiaran chinatown, jonka rakennuksia poltettiin ja liikkeitä ryöstettiin, sillä Rinin uskottiin suosineen kiinalaisia sijoittajia ja käyttäneen heiltä saatuja rahoja äänestäjien lahjomiseen. Kahdeksan päivää valintansa jälkeen Rini ilmoitti eroavansa – juuri ennen kuin parlamentti olisi äänestänyt epäluottamuslauseesta häntä kohtaan. Häntä seurasi virassa Manasseh Sogavare.


title: Kansalliskirjasto (Suomi)

text: Kansalliskirjasto, aiemmin Helsingin yliopiston kirjasto, on Suomen suurin ja vanhin tieteellinen kirjasto. Se on myös yksi Helsingin yliopiston suurimmista erillislaitoksista, joka vastaa kansallisen julkaisuperinnön ja ainutlaatuisten kokoelmiensa säilyttämisestä, kuvailusta ja käyttöön asettamisesta. Kansalliskirjasto toimii suomalaisen kirjastoalan valtakunnallisena palvelu- ja kehittämislaitoksena sekä edistää kirjastoalan kotimaista ja kansainvälistä yhteistyötä. Suomessa kansalliskirjaston asema ja tehtävät määritellään yliopistolaissa (558/2009) ja laissa kulttuuriaineistojen tallettamisesta ja säilyttämisestä (1433/2007).


title: Kansalliskirjasto (Suomi)

text: Kansalliskirjaston päärakennus sijaitsee Senaatintorin ja Helsingin yliopiston päärakennuksen naapurissa. Rakennuksen sisäänkäynti on Unioninkadun varrella Tuomiokirkon sisäänkäyntiä vastapäätä.


title: Kansalliskirjasto (Suomi)

text: Kansalliskirjaston johtajana on vuodesta 2001 vuoden 2018 elokuuhun toiminut ylikirjastonhoitaja Kai Ekholm. Kai Ekholmin eläköitymisen johdosta hänen seuraajansa rekrytointi aloitettiin elokuussa 2018. Tällä hetkellä ylikirjastonhoitajan tehtävää hoitaa määräaikaisena apulaiskirjastonjohtaja Liisa Savolainen, kunnes uusi ylikirjastonhoitaja ottaa tehtävän vastaan.


title: Kansalliskirjasto (Suomi)

text: Vuonna 2017 Kansalliskirjaston kokoelmaan kuului 3 miljoonaa kirjaa ja 3 miljoonaa muuta julkaisua ja kirjasto digitoi vuoden aikana noin 2,2 miljoonaa sivua kansallisia aineistoja. Vuoden 2017 lopussa Digi.kansalliskirjasto.fi -palvelusta löytyi reilusti yli 12 miljoonaa sivua, joista aikakausilehtiä 6,5 miljoonaa sivua ja sanomalehtiä lähes 6,3 miljoonaa sivua.


title: Kansalliskirjasto (Suomi)

text: Vuonna 2015 kokoelmaan kuului 115 hyllykilometriä aineistoa ja 814 miljoonaa tiedostoa suomalaisia verkkosivuja haravoitiin kirjaston verkkoarkistoon.


title: Kansalliskirjasto (Suomi)

text: Vuonna 2011 Kansalliskirjastossa vieraili kaikkiaan 166 300 asiakasta. Maan laajimmat kokoelmat käsittivät kaikkiaan 109 hyllykilometriä. Digitoitujen aineistojen sivulatauksia kertyi 7,6 miljoonaa. Kotimaisten julkaisujen verkkoarkistoon haravoitiin 224 miljoonaa tiedostoa, yhteensä verkkoarkistossa on 718 miljoonaa tiedostoa.


title: Kansalliskirjasto (Suomi)

text: Vuodesta 2006 lähtien Kansalliskirjasto on kerännyt myös suomalaisia verkkosivustoja verkkoarkistoonsa.


title: Kansalliskirjasto (Suomi)

text: Helsingin yliopiston kirjaston kokoelman alkuna pidetään Turun kimnaasin noin 20 niteen kirjakokoelmaa, joka siirtyi Turun akatemialle sen perustamisen yhteydessä vuonna 1640. Kirjasto sai 1640-luvulla merkittäviä kirjalahjoituksia, jotka olivat peräisin kolmikymmenvuotisen sodan ryöstösaaliista. Kirjastonhoitaja Axel Kempen vuonna 1655 julkaisemassa kirjastoluettelossa oli listattu jo pitkälti toista tuhatta teosta. Vuonna 1707 Ruotsin kuninkaallinen kansliakollegio määräsi, että maan kaikkien kirjapainojen oli luovutettava yksi kappale kaikkia painamiaan teoksia maan yliopistoille, joihin myös Turun akatemia kuului. 1700-luvun kuluessa kokoelma alkoi muutenkin kasvaa, ja 1800-luvun alussa kirjaston kokoelmaan kuului noin 30 000 nidettä.


title: Kansalliskirjasto (Suomi)

text: Autonomian aikana kirjaston vapaakappaleoikeus laajeni, sillä vuodesta 1820 lähtien piti Suomen lisäksi myös koko Venäjän valtakunnan kirjapainojen luovuttaa vapaakappaleet Turun akatemialle. Turun palo vuonna 1827 tuhosi kuitenkin kirjaston kokoelmat lähes täydellisesti: tulelta säästyi vain noin 800 lainassa ollutta nidettä. Kokoelmien kerääminen jouduttiin aloittamaan siis lähes alusta. Merkittävä osa ennen paloa Suomessa painettuja kirjoja saatiin kirjankeräilijä Matti Pohdon kokoelmista. Lukuisien kirjalahjoitusten ja kirjaston omien hankintojen tuloksena kokoelma kasvoi itsenäisyyden alkuun mennessä yli 300 000 niteeseen. Muun muassa siitä syystä ja atomipommin kaltaisten uhkien takia vapaakappaleita kerätään eri puolille maata, kuten Helsinkiin, Jyväskylään ja Ouluun. Myös Asikkalan Urajärven varastokirjastoyksikköön on sijoitettuna kirjaston aineistoja.


title: Kansalliskirjasto (Suomi)

text: Helsingin yliopiston kirjaston asema Suomen kansalliskirjastona on vahvistunut vähitellen. Etenkin vuonna 1972 perustetun bibliografisen osaston ja vuonna 1993 kirjastoon liitetyn, aiemmin suoraan opetusministeriön alaisuudessa toimineen tieteellisten kirjastojen atk-yksikön myötä siitä on kehittynyt Suomen tieteellisten kirjastojen yhteinen palveluorganisaatio. Vuonna 1998 kirjastossa aloitti toimintansa myös Kansallinen elektroninen kirjasto FinELib, ja vuonna 1990 perustetusta Mikkelin digitointi- ja konservointikeskuksesta on vuosituhannen vaihteesta lähtien pyritty luomaan kansallinen digitointikeskus.


title: Kansalliskirjasto (Suomi)

text: Helsingin yliopiston kirjaston nimi vaihtui Kansalliskirjastoksi 1. elokuuta 2006 samalla, kun kirjaston toimialaa laajennettiin. Vanha nimi, Helsingin yliopiston kirjasto, sai uuden käyttötarkoituksen vuoden 2010 alussa, kun Helsingin yliopiston muut kirjastot (Opiskelijakirjasto sekä kampus- ja tiedekuntakirjastot) yhdistettiin omaksi erillislaitoksekseen.


title: Kansalliskirjasto (Suomi)

text: Carl Ludvig Engelin suunnittelema Helsingin yliopiston kirjaston päärakennus valmistui vuonna 1840. Lisärakennus, kirjavarasto "Rotunda", valmistui vuonna 1906. 1950-luvulla kirjastorakennuksen läheisyyteen louhittiin maanalaisia kokoelmatiloja, joita on sittemmin merkittävästi laajennettu. Vuonna 1998 kirjasto laajeni lisäksi samassa korttelissa sijaitsevaan "Fabiania"-rakennukseen, johon se yhdistettiin maanalaisella tunnelilla.


title: Kansalliskirjasto (Suomi)

text: Kirjastolla on toimitiloja lisäksi Helsingin Vallilassa sekä Mikkelissä ja Urajärvellä.


title: Kansalliskirjasto (Suomi)

text: Kansalliskirjaston päärakennuksessa toteutettiin 2010-luvun alussa laajamittaisia korjauksia. Julkisivun maalaustyöt valmistuivat kesällä 2012, ja elokuussa 2013 käynnistyi laaja peruskorjaus, jolla parannettiin tilojen toimivuutta ja esteettömyyttä sekä uusittiin talotekniikkaa.


title: Kansalliskirjasto (Suomi)

text: Korjausten ajaksi kokoelmat siirrettiin tilapäisiin tiloihin, mutta kirjasto toimi normaalisti. Remontteja luonnehdittiin etukäteen haasteellisiksi, sillä monilta osin rakennus ei enää vastannut Engelin alkuperäispiirustuksia.


title: Kansalliskirjasto (Suomi)

text: Peruskorjaus valmistui vuoden 2015 lopulla, ja Kansalliskirjasto juhlisti avajaisiaan yleisötapahtumalla 1.3.2016. Sisätiloissa toteutuneita muutoksia olivat muun muassa lukusalien alkuperäisten oviaukkojen ja puulattioiden palauttaminen sekä eteistilojen kattomaalausten rekonstruointi. Lisäksi uusittiin kalusteita ja kellarikerrokseen rakennettiin naulakkotilat. Rakenteiden, kalusteiden ja pintojen konservointiin tarvittiin perinteistä käsityötaitoa sekä yksityiskohtainen taustaselvitys rakennuksen eri vaiheista. Engelin alkuperäisen idean ohessa haluttiin kunnioittaa eri aikakausien kerrostumia ja nykyaikainen talotekniikka asetti omat vaatimuksensa.


title: Kansalliskirjasto (Suomi)

text: Kirjastolla on lähes kattava kokoelma Suomessa julkaistua ja muuta Suomeen liittyvää kirjallisuutta (Fennica-kokoelma) ja laaja kokoelma muutakin humanististen tieteenalojen kirjallisuutta. Kirjastoon kuuluu useita erikoiskokoelmia (mm. Monrepos-kokoelma, Nordenskiöldin kokoelma, Lapponica, Reenpää-kokoelma) sekä erikoiskirjastoja (mm. Slaavilainen kirjasto ja musiikkikirjasto). Lisäksi Kansalliskirjastolla on suuri käsikirjoituskokoelma, joka sisältää esim. tunnettujen kulttuurihenkilöiden ja tieteentekijöiden henkilöarkistoja sekä keskiajalta peräisin olevan pergamenttifragmenttien aineiston. Vuonna 2011 kirjaston kokoelmiin kuului yhteensä noin kolme miljoonaa kirjaa ja kausijulkaisua. Verkkoarkisto sisälsi 718 miljoonaa tiedostoa. Pääosa kirjaston kirjoista on luetteloitu Helsingin yliopiston ylläpitämien kirjastojen yhteiseen Helka-tietokantaan, minkä lisäksi kansalliskokoelman aineistoja löytyy Fennica- ja Viola-tietokannoista.


title: Kansalliskirjasto (Suomi)

text: Kansalliskirjastoon talletetaan kappaleet kaikista kotimaisista painotuotteista, ääni- ja kuvatallenteista, CD-ROM-tallenteista sekä edustava otos verkkoaineistoista. Toiminta perustuu lakiin kulttuuriaineistojen tallettamisesta ja säilyttämisestä (1433/2007), joka vuodesta 2008 lähtien korvaa aiemmin voimassa olleen Vapaakappalelain sekä Lain elokuvien arkistoinnista. Vapaakappalesäädösten ansiosta Kansalliskokoelmaan on autonomian ajan alkupuolelta lähtien 200 vuoden kuluessa karttunut lähes täydellinen, yksikkömäärältään useisiin miljooniin kasvanut kotimaisten painotuotteiden ja vuodestä 1981 myös ääni- ja kuvatallenteiden kokoelma. Nykyisellään laki kattaa kaikki suomalaisen joukkoviestinnän osa-alueet: em. aineiston lisäksi lakisääteisin arkistoinnin piiriin kuuluvat myös elokuvat sekä radio- ja tv-aineistot, joiden vastaanottamisesta ja tallettamisesta vastaa Kansallinen audiovisuaalinen arkisto.


title: Kansalliskirjasto (Suomi)

text: Kirjastosektorin palvelu- ja kehittämisyksikkönä Kansalliskirjasto vastaa mm. yliopistojen, ammattikorkeakoulujen sekä yleisten kirjastojen kirjastotietokantojen teknisestä ylläpidosta. Lisäksi kirjasto ylläpitää itse useita kansallisia tietokantoja, joista tärkeimmät ovat Suomen kansallisbibliografia Fennica, kansallisdiskografia Viola, yliopistokirjastojen yhteistietokanta Linda ja kansallinen artikkelitietokanta Arto. Kansalliskirjasto ylläpitää myös kansallisia Finna-palvelua ja Nelli-tiedonhakuportaalia ja mm. korkeakoulujen julkaisuja sisältävää Doria-julkaisuarkistopalvelua. Kirjastossa toimiva Kansallinen elektroninen kirjasto FinELib huolehtii keskitetysti elektronisten aineistojen hankinnasta yliopistoille, ammattikorkeakouluille, tutkimuslaitoksille ja yleisille kirjastoille. Lisäksi kirjaston Mikkelissä sijaitseva Digitointi- ja konservointikeskus toimii kansallisena digitointikeskuksena, jonka tuottamista palveluista käytetyin on vuosien 1771–1910 suomalaisia sanomalehtiä sisältävä Historiallinen sanomalehtikirjasto.


title: Japanin jääkiekkomaajoukkue

text: Japanin jääkiekkomaajoukkue edustaa Japania kansainvälisissä jääkiekkoturnauksissa. Joukkueen sijoitus IIHF:n vuoden 2018 jääkiekon maailmanrankingissa on 23. Japani pelasi korkeimman tason MM-kisoissa vuosina 1998–2004 IIHF:n Kaukoidän kiintiöpaikan turvin; jääkiekkoliitto järjesti joka vuosi erillisen Kaukoidän karsinnan promotoidakseen lajia Aasiassa. Karsinnan voittajalla oli taattu paikka MM-kisoissa, ja koska Japani joutui joka kerta putoamissarjaan, sarjasta putosivat aina kaksi huonointa, pois lukien Japani. Kokeilu ei osoittautunut menestykseksi, ja Kaukoidän karsinta lakkautettiin 2005. Japani hävisi MM-kisat jokaisena kiintiöpaikkavuonna; joukkue onnistui sijoittumaan viimeisenä vuotenaan toiseksi viimeiseksi putoamissarjassa kahden tasapelin turvin, mutta putosi silti välittömästi 1. divisioonaan, jossa maa pelaa nykyäänkin.


title: Wretch

text: Markus Wennerström eli Wretch (s. 1979) on suomalainen hip hop -tuottaja ja MC, joka kuuluu Trilogia-yhtyeeseen.


title: Wretch

text: Wretch aloitti rap-uransa vuonna 1998, jolloin hän julkaisi itse tuottamansa englanninkielisen demonauhan "Spect Minez Anthem". Tuolloin vielä varsin tuntematon rap-yhtye Fintelligens sai tämän nauhan käsiinsä ja pyysi Wretchiä tekemään biittejä albumilleen "Renesanssi". Wretch teki biitin kultaa myyneeseen singleen ”Stockholm–Helsinki” ja tuli siten tunnetuksi Suomen hip hop -piireissä.


title: Wretch

text: Myöhemmin Wretch teki biittejä myös Kapasiteettiyksikön ja Avaimen esikoislevyille. Wretchin tuotantoa on kuultu myös muun muassa Rähinä Recordsin "Pommi"-mixtapeilla.


title: Wretch

text: Kun Trilogia-yhtye perustettiin, hän käytti nimeä Desibeli, mutta vaihtoi sen myöhemmin takaisin Wretchiin.


title: Beeline

text: Beeline () on eräs Venäjän kolmesta suurimmasta matkapuhelinoperaattoreista. Beeline kuuluu VimpelComiin, (), jonka pääkonttori on Moskovassa.


title: Beeline

text: VimpelComin (Beelinen) tärkeimmät kilpailijat ovat MegaFon ja MTS. Markkina-arvoltaan kaikki kolme kuuluvat Venäjän kahdenkymmenen arvokkaimman pörssiyrityksen joukkoon. RIAraitingin sadan venäläisen suuryritysten vuoden 2014 vertailussa VimpelCom nousi markkina-arvoltaan 10. suurimmaksi venäläisyritykseksi. Yhtiön arvoksi arvioitiin 744,003 miljardia ruplaa vuoden 2013 lopussa (+43,9 % edellisvuoteen).


title: Beeline

text: VimpelCom perustettiin vuonna 1992 yritys aluksi operoi AMPS- ja DAMPS-verkoissa Moskovan alueella. Vuonna 1996 VimpelComista tuli ensimmäinen venäläinen yritys joka listattiin New Yorkin pörssissä.


title: Beeline

text: Tammikuussa 2005 yrityksellä oli yli 25 miljoonaa asiakasta 74:ssä Venäjän 89:stä alueesta. Yhtiö toimii myös monissa IVY-maissa.


title: Yūko Nakazawa

text: Yūko Nakazawa ( "Nakazawa Yūko", s. 19. kesäkuuta 1973 Fukuchiyama, Japani) on japanilainen laulaja ja näyttelijä. Hän on Morning Musumen entinen jäsen ja vanhin jäsen Hello! Projectissa, johon hän liittyi vuonna 1997. Hän erosi Morning Musumesta vuonna 2001 ja oli yhtyeen ensimmäinen jäsen, joka aloitti soolouran. Tällä hetkellä Yūko on Hello! Projectin solisti.


title: Yūko Nakazawa

text: Hän on näytellyt päiväsarjoissa, kuten sarjoissa "Beauty 7" ja "Gokusen". Hän oli myös juontaja japanilaisessa televisio-ohjelmassa Hello! Morning, kunnes Kei Yasuda otti hänen paikkansa valmistumisensa jälkeen.


title: Cuthbert Sebastian

text: Sir Cuthbert Montraville Sebastian (1921 – 25. maaliskuuta 2017 Basseterre) oli Saint Kitts ja Nevisin kenraalikuvernööri vuosina 1996–2013. Hän opiskeli Mount Allisonin yliopistossa, New Brunswickissa ja valmistui kirurgiksi.


title: Cuthbert Sebastian

text: Cuthbertin edeltäjä kenraalikuvernöörinä oli sir Clement Arrindell.


title: Liz McColgan

text: Elizabeth ”Liz” McColgan-Nuttall (o.s. Lynch, ent. McColgan, s. 24. toukokuuta 1964 Dundee) on skotlantilainen entinen kestävyysjuoksija.


title: Liz McColgan

text: Irlantilais-katoliseen perheeseen syntynyt McColgan oli jo lapsena lahjakas juoksija. Hän voitti 12-vuotiaana Dundeen koulujen maastojuoksukilpailun. Kymmenen vuotta myöhemmin, vuonna 1986, hän voitti Kansainyhteisön kisojen 10 000 metrin juoksun. Soulin olympialaisissa 1988 hän sijoittui 10 000 metrillä toiseksi Neuvostoliiton Olga Bondarenkon jälkeen. Sisäratojen MM-kilpailuissa Budapestissä 1989 hän saavutti hopeaa 3 000 metrin juoksussa. Kansainyhteisön kisoissa 1990 hän voitti 10 000 metrin kilpailun ja sijoittui 3 000 metrillä kolmanneksi.


title: Liz McColgan

text: Tokion MM-kilpailuissa 1991 McColgan voitti MM-kultaa 10 000 metrillä. Samana vuonna hänet valittiin BBC:n vuoden urheilijaksi. Vuonna 1996 hän voitti Lontoon maratonin ajalla 2.27.54. Urheilu-uransa jälkeen hän perusti 1999 urheiluseuran Carnoustiehen ja on siitä lähtien valmentanut nuoria urheilijoita. Vuonna 2004 hänet nimitettiin Skotlannin urheilun Hall of Fameen. Liz McColgan oli aiemmin naimisissa pohjoisirlantilaisen yleisurheilija Peter McColganin kanssa, ja tammikuussa 2014 hän avioitui yleisurheiluvalmentaja John Nuttallin kanssa


title: Teatterihistoria

text: Teatterihistoria käsittelee menneisyyden teatterin tekemistä. Teatterihistoriaan kuuluu esimerkiksi menneisyyden teatteriesitysten tulkinta ja teatterintekijöiden sekä teatterilaitosten historia.


title: Teatterihistoria

text: Varhaisesta teatterista kirjoittamisen ongelmana on teatterin määritelmän puuttuminen. Luolamaalauksien avulla on esimerkiksi voitu todeta, kuinka esihistoriallisena aikana tanssittiin ja esitettiin metsästystä, mutta voidaanko tämä laskea teatteriksi?


title: Teatterihistoria

text: Jäljelle jääneiden lähteiden perusteella ainakin muinaisen Egyptin faaraoiden hoveissa oli tanssi-, musiikki ja akrobatiaesityksiä. Tämän lisäksi Abydoksen kaupungissa esitettiin noin 2000–1500 eaa. kuvaelmia jumala Osiriksesta.


title: Teatterihistoria

text: Antiikin Kreikan teatteria pidetään eurooppalaisen teatterin perustana. Antiikista ovat myös peräisin teatterimuotojen luokitukset, kuten tragedia ja komedia.


title: Teatterihistoria

text: Varhaisen tragedian aikakaudeksi nimitetään noin vuosia 600–500 eaa. Tältä ajalta ei ole säilynyt yhtään kokonaista näytelmää, mutta tähän aikaan sijoitetaan hedelmällisyyden jumalan Dionysoksen kunniaksi järjestettyjen Dionysia-juhlien esitysten kehittyminen näytelmiksi. Tämä tieto perustetaan filosofi Aristoteleen teokseen "Runousoppi". On myös esitetty teorioita, että teatteri ei olisi syntynyt pelkästään Dionysia-juhlista vaan kaikille myyttisille jumalhahmoille olisi saatettu esittää näytelmän tyyppisiä rituaaleja. Muiden jumalien osuus oli kuitenkin suuri myös Dionysia-juhlien varhaisissa tragedioissa.


title: Teatterihistoria

text: Tragedian kultakausi sijoittuu noin vuosiin 500–400 eaa. Samoihin aikoihin osuu myös Ateenan kaupunkivaltion kukoistuskausi. Ensimmäinen tragedian kultakauden näytelmäkirjailijoista oli Aiskhylos (525–456 eaa.). Hän oli syntyjään aristokraattisesta suvusta. Aiskhyloksen näytelmiä voidaan luonnehtia seremoniallisiksi. Häneltä tunnetaan erityisesti "Oresteia"-trilogia, joka on ainoa häneltä säilynyt kokonainen trilogia. Tätä teosta on tulkittu uuden oikeudenmukaisen esitaisteluna, jossa verikosto korvataan harkitulla oikeudenmukaisuudella. Näytelmässä voimakkaana teemana korostuu myös veljesten keskinäinen taistelu vallasta.


title: Teatterihistoria

text: Toinen tragedian kultakauden näytelmäkirjailijoista oli Sofokles (496–406 eaa.). Hänen näytelmäänsä "Kuningas Oidipus" pidetään antiikin merkittävimpänä draamana. Näytelmästä on myöhemmin nostettu esiin äitiinsä rakastuvan pojan teema, mutta näytelmässä kysytään myös tuleeko ihmisen tietää tulevaisuutensa etukäteen. Sofoklesta pidetään myös niin kutsutun analyyttisen draaman eli takaisin purkautuvan draaman isänä.


title: Teatterihistoria

text: Kolmas tragedian kultakauden näytelmäkirjailijoista oli Euripides (n. 480–406). Hänen näytelmiään ovat esimerkiksi "Medeia" ja "Troijan naiset". Euripideen draamoista on nostettu erityisesti yksilön toiminnan voimakkuus suhteessa aikaisempiin kirjoittajiin. Euripideen voimakkaan naishahmot ovat saaneet myös huomiota. Euripideen tyyliä on kuvailtu pikemminkin realistiseksi kuin myyttiseksi.


title: Teatterihistoria

text: Satyyrinäytelmät olivat tragedioiden jälkeen esitettyjä ilveilyjä, joissa pilkattiin kaikkea sitä, mitä kolmessa, edellä esitetyssä tragediassa oli käsitelty vakavasti. Jokainen Ateenan Dionysia-juhlien näytelmäkilpailuun osallistuva kirjailija joutui tuomaan esitettäväksi myös yhden satyyrinäytelmän. Ainoastaan Euripideen "Kyklooppi" on tästä lajista kokonaisuudessaan säilynyt teos.


title: Teatterihistoria

text: Komedianäytelmät eivät olleet Dionysoksen juhlamenoissa ja näytelmäkilpailuissa täydellisenä ennen 480-lukua eaa. Komedioiden taustalla vaikuttivat voimakkaasti falliset riitit, laulut ja symbolit.


title: Teatterihistoria

text:
Komediakirjailijoista tunnetuin on Aristofanes (n. 448–380 eaa.). Hän kritisoi ankarasti valtaapitäviä ja tekopyhyyttä. Hänen näytelmistään tunnetaan erityisesti
"Lysistrate" eli "Lemmenlakko", jota on viime vuosikymmeninä esitetty hyvin paljon Suomessa, sekä "Pilvet" ja "Naistenjuhla". "Lysistrateessa" naiset menevät lemmenlakkoon lopettaakseen sodan, "Pilvissä" irvaillaan filosofeille ja "Naistenjuhlassa" tragediakirjailija Euripides on joutunut naisten paheksunnan kohteeksi.


title: Teatterihistoria

text: Menandros (342–292 eaa.) on toinen antiikin Kreikan suurista komediakirjailijoista. Hän kuuluu niin kutsutun uuden attikalaisen komedian aikakauteen. Hänen näytelmistään nostetaan esiin ihmisten tapojen ja ammattikuntien stereotyyppien rakentaminen. Menandrosta pidetään myöhemmän eurooppalaisen kaupunkikomedian ja luonnekomedian isänä.


title: Teatterihistoria

text: Teatteri-sana ("theatron") tulee esityspaikan yhteydessä olleesta katsomosta. Alun perin sana tarkoittaa rinnettä, jolla saatettiin kuunnella dityrambeja ja katsella tanssiesityksiä, sitten katsomorakennelmia, jotka alkuun olivat puisia, myöhemmin viimeistään n. 400 eaa. kivisiä. Muuta antiikista periytyvää sanastoa on "skene", joka alun perin oli teltta tai vaja. Myöhemmin siitä kehittyi puinen tai kivinen, usein kolmella ovella varustettu rakennus, joka toimi myös näyttelijöiden pukeutumistilana. Skene oli keskeinen vakiolavastus, joka kuvasi palatsia tai linnaa. "Orkhestra" (tanssitanner), näyttämö oli alun perin kivetty, pyöreä alue, läpimitaltaan noin 20 metriä. Alkuun orkhestralla esiintyivät sekä näyttelijät että kuoro. Orkhestralla sijaitsi myös "thymele" (alttari), joka palveli juhliin kuuluvissa uskonnollisissa toimituksissa. Esityksissä alttaria käytettiin näytelmästä riippuen useissa eri merkityksissä.


title: Teatterihistoria

text: "Proskenion" tarkoittaa skenen eteen viimeistään n. 300 eaa. kehittynyttä koroketta, jonne näyttelijöiden toiminta yhä enemmän siirtyi, koska kuorot menettivät draamoissa merkitystään. Hellenistisellä kaudella proskenionin merkitys korostui ja se kohosi yhä ylemmäs orkhestran tasosta. Osa toiminnasta siirtyi ylös proskenionin katolle, joka sai nimekseen "logeion", asumusten taso. Eri perhekuntien huoneita saatettiin lavastaa sinne muodostuviin aukkoihin, "thyromata"-nimisiin syvennyksiin. – Sieltä lavastuksia joko työnnettiin eteen "ekkyklema"-laitteella, tai niitä verhottiin maalatuilla seinillä, ("pinakes"). "Pinakes" tarkoittaa siis maalattuja sermejä, joihin muun muassa oli kuvattu maisemia. Oletettavasti nämä maalatut sermit oli varhemmin kiinnitetty kolmion muotoisiin telineisiin ("periaktoi"), jotka ovat saattaneet olla käännettäviä. Kuvapatsaita käytettiin osoittamaan eri tapahtumapaikkoja. "Ekkyklema" oli oviaukosta ulos ja sisään työnnettävä pyörillä kulkeva lava, jota käytettiin esim. ruumiiden esilletuontiin palatsin sisätiloista, antiikin Kreikan teatterissa veritekoja ei tehty näyttämöllä yleisön nähden.


title: Teatterihistoria

text: Antiikin teatterissa käytettiin myös lavastuskoneistoja. "Mekhane" on nostolaite, jolla voitiin laskea jumalaa esittävä näyttelijä skenen katolta alas ratkaisemaan solmuun menneen juonen ongelmia. Jumalat saattoivat ilmestyä myös skeneen katolla, jolloin paikkaa nimitettiin termillä "theologeion". Jumalien tai useassa draamassa sokean tietäjän "Teiresiaksen" puuttumisesta solmuuntuneen juonen kulkuun on kutsuttu myös termillä "deus ex machina", (lat.) jumala koneesta. "Deus ex machinasta" on tullut dramaturginen termi.


title: Teatterihistoria

text: Dionysoksen kunniaksi järjestettiin neljät juhlat vuodessa. Aluksi vain yksillä juhlilla kilpailtiin tragedioilla, mutta myöhemmin näytelmäkilpailut levittäytyivät myös muille juhlille. Varakkaille ateenalaisille näytelmien kirjoittamisen tukeminen oli kunnia-asia. Kaupunkivaltion tehtäväksi jäi teatteripaikan ja kilpailun palkintojen kustantaminen.


title: Teatterihistoria

text: Antiikin Kreikassa näyttelijät olivat miehiä, naiset saattoivat toimia esityksissä huilunsoittajina. Komediassa ja satyyrinäytelmissä käytettiin irtofalloksia mutta ei tragediassa. Esityksissä käytettiin tyyppinaamioita, joilla ilmaistiin myös roolin sukupuoli. Kullakin näytelmälajilla oli omat vakiintuneet naamionsa, joista yleisö tunnisti roolityypin. Tragediassa, komediassa ja satyyrinäytelmissä oli kussakin omat pukunsa. Tragedian puku lienee eleusilaisen mysteerin papinpuku, jonka Aiskhyloksen on väitetty ottaneen käyttöön. Varhaisen tragedian aikaan näyttelijä ja kirjailija on saattanut olla sama henkilö. Näyttelijöiden ammattikunta kasvoi antiikin Kreikan teatterin kultakaudella esitysten lisääntyessä ja roolien lukumäärän kasvaessa näytelmäteksteissä. Antiikin aikana näyttelijät olivat hyvin arvostettuja, koska he olivat valtiollisen rituaalin palvelijoita. Näytelmäkilpailut samoin kuin teatteri oli omistettu Dionysos-jumalalle, vaikkei niissä häntä itseään kuvattukaan. Suosituista näyttelijöistä kilpailtiin. Kaikessa näkyi pyrkimys tyylittelyyn.


title: Teatterihistoria

text: Antiikin Kreikan teatterihistoriaan voidaan laskea myös kunnianhimottomampi esitysperinne, johon kuuluivat tanssi, imitaatio ja muu viihdyttäminen. Myöhemmin miimiset esittäjät kokosivat julkisille paikoille pieniä lavoja, joilla esitettiin lähinnä koomisia hahmoja.


title: Teatterihistoria

text: Antiikin Rooman teatteri perustui pitkälti kreikkalaisen uuden komedian perinteeseen. Roomalaisista komediakirjailijoista mainittavia ovat Plautus (250–184 eaa.) ja Terentius (190–159 eaa.). Roomaan teatteriin kuuluu teatterin maallistuminen ja viihteellistyminen. Suurten spektaakkelien kuten gladiaattorinäytösten aikakaudella myös teatteri saa spektaakkeliluonnetta. Toisaalta myös pienimuotoisempi miiminen perinne jatkuu toreilla ja kujilla.


title: Teatterihistoria

text: Roomalaista tragediaa on luonnehdittu ennemminkin luettavaksi kuin esitettäväksi. Tragediankirjoittajista on ehdottomasti kuitenkin mainittava filosofi ja valtiomies Seneca (3 eaa. – 65 jaa.)


title: Teatterihistoria

text: Poikkeuksena kreikkalaiseen teatteriin roomalaiset näyttelijät olivat lähes poikkeuksetta orjia, ja heidän sosiaalinen asemansa oli varsin huono.


title: Teatterihistoria

text: Keskiajan teatteri voidaan jakaa liturgiseen teatteriin, mysteerinäytelmiin sekä maallisempaan teatteriin. Keskiajan noin tuhatvuotisen keston vuoksi ei näitä teatterimuotoja voi myöskään pitää yhtenäisinä.


title: Teatterihistoria

text: Liturginen draama sai alkunsa kristittyihin juhlamenoihin liitetyistä draamallisista aineksista. Esimerkiksi dialoginomaisuus syntyi vuorolaulusta, jossa vuorottelivat kuoron kaksi osaa. Sisällöltään vuorottelulaulussa usein oli kysyvä yksilö ja vastaava kuoro.


title: Teatterihistoria

text: Hieman laajempia liturgisia näytelmiä raamatullisista aiheista esitettiin aluksi vain benediktiiniluostareissa. Tapa kuitenkin levisi myös muihin kirkkoihin ja lopulta noin 1200-luvulla myös kirkkojen ulkopuolelle.


title: Teatterihistoria

text: Liturgisen draaman aiheina olivat lähes poikkeuksetta raamatulliset tapahtumat. Joulun aikaan esitettiin paljon kolmen itämaisen tietäjän tarinaa ja pääsiäisenä Kristuksen ylösnousemusta, mutta myös muut Raamatun aiheet olivat dramatisoinnin kohteena. Näytelmiä on säilynyt esimerkiksi Carmina Burana -kokoelmassa 1200-luvulta. Ne ovat nykymittapuun mukaan varsin lyhyitä ja sisältävät vähän dramaturgista ainesta.


title: Teatterihistoria

text: Noin 1200-luvulta eteenpäin uskonnollinen draama siirtyi kirkon ulkopuolelle ja usein sai kansankielisen muotonsa. Sisällöltään näytelmät olivat kuitenkin edelleen uskonnollisia ja usein raamatun aiheista. Näytelmissä oli myös joitain komediallisia piirteitä vaikka aihepiiri olikin uskonnollinen. Vaikka yleensä tekijät ovat keskiajan taiteessa tuntemattomia, muutamia mysteerinäytelmien kirjoittajia voidaan nimetä. Ranskalaisista tunnetaan esimerkiksi Jean Bodel ja teos "Pyhän Nikolauksen näytelmä" (n. 1200) sekä Arnoul Greban ja teos "Kärsimyksen mysteeri" (n. 1450).


title: Teatterihistoria

text: Suurin osa näyttelijöistä oli kauppiaita ja työväkeä. Muutamissa poikkeuksissa myös papisto ja aatelisto esiintyi. Ranskassa naiset osallistuivat joskus näyttelemiseen, mutta yleensä näyttelijät olivat miehiä.


title: Teatterihistoria

text: Maallinen teatteri ja esiintymisen erilaiset mahdollisuudet kehittyivät uskonnollisen draaman aikakaudella. Maallisen teatterin juuret olivat moninaiset. Toisaalta maalliseen teatteriin vaikuttivat Rooman valtakunnasta periytynyt mimiikan perinne toisaalta muiden katutaiteilijoiden, jonglöörien, runonlaulajien ja tarinankertojen omat esiintymistraditiot. Erityisesti vielä pohjoisemmassa Euroopassa pakanajuhlallisuudet ja erilaiset myyttiset kansantarinat säilyttivät asemansa vielä varsin pitkään.


title: Teatterihistoria

text: 1200-luvulta on säilynyt muutamia viitteitä maallisesta teatterista, mutta suurin osa säilyneistä näytelmistä on vasta 1400-luvulta. 1400-luvun Saksaan ja Ranskaan sijoitetuissa farsseissa painotetaan lähinnä seksiä ja eritteitä ja koostuvat pienistä helpoista tarinoista.


title: Teatterihistoria

text: Moraalinäytelmät ovat lähin linkki mysteerinäytelmien ja ammattiteatterin välillä. Moraalinäytelmät kehittyivät uskonnollisista näytelmistä, mutta maallistuivat 1300-luvulla.


title: Teatterihistoria

text: Englannissa taasen nousi esiin näyttelijöiden ja näytelmäkirjailijoiden joukko mm. Christopher Marlowe, William Shakespeare ja Ben Jonson. 1500-luvun Englannissa mentiin vääjäämättä kohti uskonpuhdistusta, joka vaikutti niin teatterirakennusten kuin näytelmienkin syntyyn. Näissä olosuhteissa kohosi 1500-luvun lopulla suuri määrä teatterirakennuksia.


title: Michaela Dorfmeister

text: Michaela Dorfmeister (s. 25. maaliskuuta 1973, Wien, Itävalta) on itävaltalainen uransa lopettanut alppihiihtäjä. Hän on yksi kaikkien aikojen menestyneimmistä lajissaan.


title: Michaela Dorfmeister

text: Dorfmeister oli erikoistunut etenkin vauhtilajeihin joista hän voittikin kaikki arvokisamitalinsa. Ensimmäisen arvokisavoittonsa hän otti St. Antonin maailmanmestaruuskilpailuista 2001, jossa hän voitti syöksylaskun. Supersuurpujottelun maailmanmestaruus tuli kaksi vuotta myöhemmin St. Moritzin kisoista. Olympialaisten kultamitali kiersi Dorfmeisteria aina Torinon kisoihin saakka, jossa hän valloitti sekä syöksylaskun että supersuurpujottelun.


title: Michaela Dorfmeister

text: Michaela Dorfmeisterin ura maailmancupissa alkoi kaudella 1991/1992 ja päättyi 2005/2006. Viidentoista kauden aikana Dorfmeister valloitti maailmancupin kokonaisvoiton kerran kaudella 2001/2002, jonka lisäksi hän saavutti myös useita lajikohtaisen cupin voittoja. Osakilpailuvoittoja kertyi 25 (10 supersuurpujottelussa, 8 suurpujottelussa ja 7 syöksyssä).


title: Michaela Dorfmeister

text: Dorfmeisterista tuli kautta aikain vanhin alppihiihdon osakilpailun voittanut nainen, kun hän voitti Hafjellin supersuurpujottelun 3. maaliskuuta 2006, 32 vuoden ja 343 päivän ikäisenä.


title: Michaela Dorfmeister

text: Michaela Dorfmeister päätti alppihiihtouransa maailmancupin finaaleihin Åressa 18. maaliskuuta 2006.


title: Battle (hip hop)

text: Battle on hip hop-kulttuurille ominainen kilpailumuoto, jossa kaksi MC:tä ottavat mittaa toisistaan. Battlen tarkoitus on voittaa vastustaja nokkelalla riimittelyllä, joka perustuu yleensä improvisointiin, eli niin sanottuun freestyleen. Riimittelyyn sisältyy usein henkilökohtaisia solvauksia sisältäviä punchlinejä, joiden tarkoitus on yleensä saattaa vastustaja hämmennykseen ja sanattomaksi, eli jäätymään.


title: Battle (hip hop)

text: Battleja järjestetään erilaisissa tapahtumissa, joissa on mukana myös DJ, jonka soittamaan instrumentaaliseen hip hop -musiikkiin riimit pyritään sovittamaan. Battleja käydään myös useiden räppäreiden muodostamissa cyphereissä, eli tiiviissä ringeissä, joissa musiikki voidaan saada aikaan myös beatboxaamalla.


title: Battle (hip hop)

text: Battle on ominaista lähestulkoon kaikille hip hop -kulttuurin osa-alueille, joskin sen ilmenemismuodot vaihtelevat. Keskeisintä kaikille sen muodoille on omien taitojen näyttäminen ja vastustajan päihittäminen olemalla nokkelampi.


title: Battle (hip hop)

text: Suomessa järjestetään vuosittain Rap SM.


title: Jenny Shipley

text: Jennifer Mary ”Jenny” Shipley (o.s. Robson; s. 4. helmikuuta 1952 Gore) on uusiseelantilainen poliitikko. Hän toimi vuosina 1997–1999 maansa ensimmäisenä naispääministerinä.


title: Jenny Shipley

text: Shipley syntyi Goressa, Uudessa-Seelannissa ja valmistui vuonna 1971 opettajaksi. Hän liittyi vuonna 1975 Uuden-Seelannin kansallispuolueeseen. Hänestä tuli vuonna 1993 maansa terveysministeri. 8. joulukuuta 1997 – 5. joulukuuta 1999 hän toimi Uuden-Seelannin pääministerinä. Häntä edelsi Jim Bolger ja seurasi Helen Clark.


title: Jenny Shipley

text: Shipley on naimisissa ja hänellä on kaksi lasta.


title: Beatbox

text: Beatbox on hip hop -musiikin alalaji. Beatbox syntyi 1980-luvulla Etelä-Bronxissa. Kun ei ollut soittimia, keksittiin matkia rumpujen ääniä suulla. Beatboxatessa kädet laitetaan yleensä suun eteen kaikukopaksi tehostamaan ääniä. Yleensä beatboxaajilla on mikrofoni, jolloin äänet saadaan kuuluumaan riittävän kovaa. Beatbox on silloin onnistunutta kun yleisö ei usko että ääni tulee ihmisestä. Beatbox-taustoja käytetään hip hopissa harvoin, mutta beatboxin käyttö laulujen välissä tehosteena on yleistä. Beatbox tuli tunnetuksi 2000-luvun alussa, sitä ennen laji oli melko tuntematon kaikille.


title: Beatbox

text: Beatboxia sanotaan usein hip hop -kulttuurin viidenneksi ainesosaksi. Beatbox on kehittynyt näkyvästi 2000 -luvulle tultaessa, kun se ei enää rajoittunut vain hip hopiin. Myös elektronisen musiikin esittäminen, kuten dubstepin, on hyvin suosittua beatboxaajien keskuudessa.


title: Beatbox

text: Tunnetuimpia ja menestyneimpiä beatboxaajia ovat muun muassa Reeps One, KRNFX (myös nimellä Korean Effects), Alem, Skiller, Babeli ja Napom. Suomalaisista beatboxaajista tunnetuin lienee Felix Zenger.


title: Varppaaja

text: Varppaaja on lähinnä tukkilauttojen vetämiseen tarkoitettu vesiliikenteessä käytetty alustyyppi. Varppaajia käytettiin runsaasti Suomen sisävesiliikenteessä etenkin 1800-luvun loppupuoliskolla ja 1900-luvun alussa. Varppaajien käyttö oli useimmiten vaihtoehto joko niitä edeltäneille hevosponttoille ja varppaajia seuraaville hinaajille.


title: Varppaaja

text: Varppaajat olivat usein pienempiä ja etenkin heikommilla höyrykoneilla varustettuja kuin varsinaiset hinaajat. Siten varppaaja ei jaksanut vetää tukkilauttaansa potkurivedolla kuten hinaaja, vaan hinaamiseen käytettiin aluksen ankkurivinssiä. Varppaajan apuvene, jona toimi yleensä soutuvene, kuljetti aluksen ankkurin kauas varppaajasta sen tulevaan kulkusuuntaan. Ankkurin laskun jälkeen varppaaja veti itsensä ankkurinsa luokse ankkurivinssiä käyttäen, jonka jälkeen apuvene lähti uudelle matkalle kohti seuraavaa määränpäätä.


title: Varppaaja

text: Varppaajan käyttö hinauksissa oli jatkuvien pysähdysten vuoksi hidasta ja vaati myös enemmän työvoimaa kuin höyryhinaajien käyttö. Vastaavasti varppaajan hankintahinta oli merkittävästi edullisempi kuin voimakkaammalla höyrykoneella varustetun hinaajan. Edulliset varppaajat säilyttivät asemansa pitkään hinaajien rinnalla etenkin pienemmillä uittoreiteillä.


title: Varppaaja

text: Suomessa Vesijärvellä oleva m/s Rasvanki (aikaisempi s/s Rasvanki, s/s Kivijärvi, m/s Rasvanki ja m/s Jenny), joka rakennettiin 1896 Varkaudessa ja m/s Tervaniemi, joka rakennettiin 1893 Helsingissä, ovat varppaajia.


title: Theodor Fontane

text: Theodor Fontane (30. joulukuuta 1819 Neuruppin - 20. syyskuuta 1898 Berliini) oli saksalainen kirjailija.


title: The Legend of Zelda: The Minish Cap

text:
The Legend of Zelda: The Minish Cap () on Flagshipin kehittämä ja Nintendon Game Boy Advancelle 2004 julkaisema toimintaseikkailupeli. Peli on 12. osa "The Legend of Zelda" -pelisarjassa. Tuottajina ovat toimineet pelin kokonaisuudesta vastaava Shigeru Miyamoto ja musiikista vastaava Koji Kondo.
"The Minish Cap" jatkaa "" sarjakuvanomaista graafista tyyliä. Tapahtumat sijoittuvat Hyrulen kuningaskuntaan, jossa Link joutuu pelastamaan prinsessa Zeldan ja valtakunnan ilkeän Vaatin kunnianhimoisilta suunnitelmilta. Apunaan Linkillä on Ezlo-niminen hattu, joka auttaa Linkiä kutistumaan tarvittaessa peukalon kokoiseksi.


title: The Legend of Zelda: The Minish Cap

text: Peliä myytiin paitsi yksittäisenä tuotteena, myös yhteispaketissa kultaisen Game Boy Advance SPn kanssa, jonka kanteen oli painettu Triforcen kuva. "The Minish Cap" sai kriitikoiden keskuudessa hyvän vastaanoton: Metacriticin valitsemien 56:n arvostelun keskiarvo on 89/100.


title: The Legend of Zelda: The Minish Cap

text: "The Minish Cap" on yläviistosta kuvattu, kaksiulotteinen toimintaseikkailu. Link osaa kävellä, juosta, kiivetä, kaivautua, hyppiä ja uida. A- ja B-näppäimiin voi valita haluamansa esineet; miekan voi halutessaan jättää valitsematta. Ezlon kanssa keskustelu antaa vihjeitä seikkailun suunnasta. Pelin voi tallentaa milloin haluaa ja uudelleenaloitettu peli alkaa tallennushetken alueen tai palatsin sisäänkäynniltä. Palatseissa seikkaillessaan Link löytää maagisia portteja, joista sininen yhdistää palatsin keskivaiheen ja punainen palatsin päävartijan alueen sisäänkäyntiin. Tallennuksen jälkeen palatsissa seikkailua voi jatkaa nopeasti käyttämällä jo löydettyä porttia.


title: The Legend of Zelda: The Minish Cap

text: Merkittävien uudistusten sijaan "The Minish Cap" keskittyy hyödyntämään edellisten "Zelda"-pelien ominaisuuksia. Peli yhdistää tasapainoisesti monia Zelda-pelien elementtejä. Harvoihin uutuuksiin kuuluvat muutamat uudet esineet kuten puhuripurkki (Gust Jar), Paccin sauva (Cane of Pacci), myyräkintaat (Mole Mitts), kinstonet ja picorit. Vaatin historian paljastamisen lisäksi peli kertoo monia pieniä yksityiskohtia "picorien" ja "hyrulen" asukkaiden välisestä suhteesta.


title: The Legend of Zelda: The Minish Cap

text: Hyrulen valtakunnan tutuista alueista "The Minish Cap" sisältää Hyrulen linnan ja kylän, Lon Lon Ranch -karjatilan, kuninkaallisen hautausmaan ja Hyliajärven. Muita alueita ovat mm. Minishmetsä, Crenelvuori, Castorsuo ja Veilputoukset. Etsiessään elementtejä Link joutuu selviytymään viidestä palatsista ja kohtaamaan Vaatin Pimentolinnassa. Keskeisin alue on Hyrulen kylä, jossa Link tekee paljon kinstone-palojen yhdistämisiä, saa neuvoja kyläläisiltä ja tekee ostoksia.


title: The Legend of Zelda: The Minish Cap

text: Link voi parantaa miekkailutaitojaan löytämällä opettajia "" tapaan. Kahdeksan opittavaa miekkailutaitoa tekevät aiemmista hyökkäyksistä voimakkaampia tai antavat uusia keinoja käyttää miekkaa. Ilman oppia Link ei osaa muista peleistä tuttua pyörähdyshyökkäystä tai Pegasuksen kenkien vauhdittamaa ryntäyshyökkäystä. Alussa Link saa isoisältään tavallisen miekan ja Zeldalta kilven, myöhemmin pelaaja voi parantaa kumpaakin. Bumerangi on ostettava kylästä, pommeja löytyy ympäri Hyrulea. Loput esineet Link joutuu etsimään palatseista tai muista piiloista eri puolilta valtakuntaa. Näihin lukeutuvat muun muassa jousipyssy ja liekkilyhty.


title: The Legend of Zelda: The Minish Cap

text: Kinstone on amuletinpuolikas, joita löytyy pitkin Hyrulea. Jokaisella kinstonella on vastapuolikkaansa. Kun toisiaan vastaavat kinstonet yhdistyvät, syntynyt mitali katoaa ja puolikkaiden omistajat toivovat itselleen hyvää onnea. Kinstonen yhdistäminen avaa pelissä uusia reittejä, antaa ihmisille uusia ideoita, paljastaa salattuja alueita ja avaa ovia. Link voi yrittää yhdistää kinstoneja kohtaamiensa ihmisten tai erikoisten patsaiden tai ovien kanssa. Merkkinä mahdollisuudesta yhdistämiseen ihmisten tai esineiden ylle ilmestyy huomiomerkki Linkin seistessä lähellä. Kinstonet esiintyvät neljässä värissä, joista vihreät ovat yleisimpiä. Vihreiden, sinisten ja punaisten kinstone-palojen yhdistäminen antaa Linkille ylimääräisiä bonuksia, vain kultaiset kinstonet ovat pelin läpäisemisen kannalta välttämättömiä.


title: The Legend of Zelda: The Minish Cap

text: "" tuttu miniatyyrien keräily on mukana "The Minish Capissa". Link löytää salaperäisiä näkinkenkiä ympäri Hyrulea. Hyrulen kylässä on laite, jolla näkinkengät muuttuvat miniatyyreiksi, jotka kuvastavat Linkin kohtaamia henkilöitä ja hirviöitä. Miniatyyrin mukana tulee teksti, jossa kerrotaan tarkempaa tietoa kyseessä olevasta olennosta. Pelissä voi kerätä 136 erilaista miniatyyriä.


title: The Legend of Zelda: The Minish Cap

text: Kauan sitten pahojen henkien ahdistama Hyrule oli tuhon partaalla. Legendan mukaan taivaasta laskeutui pieniä olentoja, jotka kutsuivat itseään nimellä picori. Picorit antoivat miekan ja kultaisen valon sankarille, joka rohkeudellaan pelasti Hyrulen pimeyden vallasta. Voiton muistoksi alettiin vuosittain viettää picori-festivaaleja. Joka sadas vuosi festivaalien aikaan avautuu ovi Hyrulen ja picorien maailman välille. Tällöin festivaalit ovat tavallista suuremmat ja sisältävät miekkaturnajaiset. Suuri festivaali on parhaillaan käynnissä ja tuntematon miekkamies nimeltä Vaati on juuri voittanut turnajaiset ylivoimaisesti.


title: The Legend of Zelda: The Minish Cap

text: Hyrulen kuningas ja Prinsessa Zelda osallistuvat seremoniaan, jossa turnajaisten voittaja saa kunnianosoituksena koskea "Picori Blade" -miekkaan, jota Hyrulen kansa on säilyttänyt aarteenaan voiton päivästä lähtien. Vaati murtaa miekan ja sen taikavoimien pidättelemät hirviöt pääsevät vapaaksi kaikkialle Hyruleen. Paetessaan palatsista Vaati muuttaa Zeldan kiveksi. Kuningas päättää pyytää picoreilta apua murtaakseen taian Zeldan yltä. Pahaksi onneksi kukaan heistä ei tiedä, miten olentoihin saisi yhteyden. Kansanuskomuksen mukaan picorit näyttäytyvät vain lapsille. Tähän tietoon turvaten kuningas lähettää Linkin, kuninkaallisen sepän lapsenlapsen, matkalle etsimään picorit ja pelastamaan prinsessa Zeldan.


title: The Legend of Zelda: The Minish Cap

text: Link lähtee Minishin metsään etsimään picoreita ja kohtaa elävän myssyn, jota octorokit ahdistelevat. Link pelastaa Ezlo-nimiseksi esittäytyvän olennon ja he päättävät yhdistää voimansa. Ezlo auttaa Linkiä löytämään picorit ja opettaa tämän käyttämään taikaportteja, joissa Link voi muuttaa itsensä peukaloisen kokoiseksi. Tavattuaan picorien kuninkaan Link saa tehtäväkseen koota neljä elementtiä, jotka yhdistämällä Picori Blade voidaan korjata ja muuttaa Neljän miekaksi, mahtavaksi taikamiekaksi. Neljän miekan avulla Link voi murtaa kivettämistaian Zeldan yltä ja pysäyttää Vaatin.


title: The Legend of Zelda: The Minish Cap

text: Ezlo ja Vaati paljastuvat picoritaikureiksi, joilla oli aikanaan opettaja-oppilassuhde. Ezlo loi maagisen päähineen, joka pystyi toteuttamaan kantajansa toiveet. Vaati tahtoi oppia magian mestariksi nopeasti ja varasti päähineen. Kostoksi opettajansa antamista nöyryytyksistä Vaati muutti Ezlon vihreäksi myssyksi. Vaatin tavoitteena on etsiä Valon voima, joka antaisi hänelle kaiken vallan Hyrulessa. Myöhemmin Vaati huomaa voiman olevan prinsessa Zeldassa ja hyökkää Hyrulen linnaan.


title: The Legend of Zelda: The Minish Cap

text:
Linkin palatessa Neljän miekan kanssa Hyrulen linnaan Vaati ilmestyy paikalle ja kivettää palatsin vartijat, palvelijat, kuninkaan neuvonantajat ja myös itse kuninkaan. Linna muuttuu kirotuksi Hyrulen pimentolinnaksi, synkkäsävyiseksi Hyrulen linnan muunnokseksi. Link ja Ezlo kohtaavat Vaatin, joka on juuri uhraamassa Zeldaa saadakseen Valon voiman itselleen. Vaati kärsii tappion ja Link murtaa kivetystaian Zeldan yltä. Karatessaan pimentolinnasta joukko kohtaa Vaatin viimeisen kerran. Tappionsa jälkeen Vaati menettää maagisen päähineensä ja Ezlo muuttuu takaisin picoriksi. Prinsessa Zelda pukee maagisen päähineen ylleen ja toivoo kaiken palaavan ennalleen.
Helmikuussa 2003 Shigeru Miyamoto ja Eiji Aonuma vahvistivat uuden "Zelda"-pelin olevan kehitteillä Game Boy Advancelle. Uuden pelin kehittäjäksi nimettiin Capcomin alajaosto Flagship, ja pelin kehitystä valvoi Nintendo Entertainment Analysis and Development Miyamoton johdolla. Samassa haastattelussa pelin todettiin olleen tekeillä jo vuonna 2001, jolloin sen kehitystyö oli joutunut tauolle resurssien suuntautuessa "" kehittämiseen. E3-messuilla toukokuussa 2004 Nintendo esitteli pelattavaa "The Minish Cap" -nimistä demoa, jossa Linkin tehtävänä oli hankkia Zeldalle Lon Lon -karjatilan maitoa. Tehtävän läpäisemiseksi Linkin oli kerättävä rupioita suorittamalla kinstone-palojen yhdistämisiä Hyrulen kylässä. Valmiissa pelissä ei ole demon tapaista kohtausta.


title: The Legend of Zelda: The Minish Cap

text: Syyskuussa 2004 Nintendo ilmoitti "The Minish Capin" julkaisuajankohdat. Poikkeuksellisesti peli päätettiin julkaista Euroopassa ennen Yhdysvaltoja; syyksi arveltiin Nintendon markkinatilannetta, jossa Nintendo DS:n joulumyyntiä Yhdysvalloissa päätettiin kannustaa siirtämällä "Zeldan" julkaisu tammikuulle. Samana kuukautena Euroopan Nintendo kertoi rajoitetusta Game Boy Advance SP -versiosta, jossa olisi kultainen kotelo Triforcen merkillä koristeltuna; harvinaisuus tuli markkinoille marraskuussa yhteispakattuna pelin kanssa. Nintendo kertoi lokakuussa, että Yhdysvaltojen myöhemmin julkaistavassa versiossa tulisi olemaan enemmän sisältöä.


title: The Legend of Zelda: The Minish Cap

text: Yhdysvaltain version englanninkielistä käännöstä parannettiin ja miniatyyrikaupan käyttöä nopeutettiin; "The Minish Cap" julkaistiin Yhdysvalloissa tammikuussa 2005, ja se myi samana kuukautena 216 000 kappaletta ja helmikuussa 123 000 kappaletta. Julkaisunsa jälkeisellä vuosipuoliskolla, keväällä 2005 "The Minish Cap" oli seitsemänneksi myydyin videopeli.


title: The Legend of Zelda: The Minish Cap

text: "The Minish Cap" sai yleisesti ottaen hyvän vastaanoton. Kolmen japanilaisen videopelilehden ("The PlayStation", "Famitsu Weekly" ja "Famitsu GC") keskimääräinen arvosana oli 9/10. IGN kehui "Minish Capin" "Zelda"-pelien parhaimmistoon, sanoen sen seuraavan hyvin Zelda-perinnettä. Moitetta tuli lyhyehköstä seikkailusta ja "" tutun nelinpelin puuttumisesta. Yhdysvaltalainen GameSpy (pisteet 5/5) moitti pelin lyhyyttä ja kiitti lukuisia, pieniä yksityiskohtia ja hyvää tunnelmaa; GameSpy nimesi "Minish Capin" vuoden GBA-peliksi.. GamersMark (pisteet 9.8/10) piti pelin uudelleenpelattavuutta korkeana. Pelin kaksitahoinen maailma Hyrulen ja picoriväen välillä sai kiitosta Cubed³:n arvostelussa (pisteet 10/10). Suomalainen KonsoliFIN (pisteet 9/10) pahoitteli pääseikkailun lyhyyttä.* "Nintendo Powerin" helmikuun 2006 numerossa "The Minish Cap" pääsi kaikkien aikojen parhaimpien Nintendo-pelien listalle sijalle 24.


title: The Legend of Zelda: The Minish Cap

text: Peli myi vuonna 2006 1,23 miljoonaa kappaletta.


title: Eric Gill

text: Arthur Eric Rowton Gill (22. helmikuuta 1882, Brighton – 17. marraskuuta 1940, Uxbridge) oli brittiläinen kuvanveistäjä, kirjasinsuunnittelija ja kaivertaja, joka tunnetaan erityisesti Gill Sans -kirjaimiston luojana.


title: Eric Gill

text: Gill opiskeli ladontaa vuonna 1902 kalligrafi Edward Johnstonin johdolla Lontoossa. Avioiduttuaan vuonna 1906 Gill muutti taiteilijayhteisöön Ditchlingissä ja aloitti kuvanveiston. Gillin ensimmäinen menestynyt työ oli veistos "Äiti ja lapsi" vuodelta 1912. Vuonna 1914 Gill toimitti sarjan veistoksia Westminsterin katedraaliin. Samana vuonna Gill tapasi kirjasinsuunnitelija Stanley Morisonin, ja alkoi kiinnostua kirjasinmuotoilusta.


title: Eric Gill

text: "Gill Sansin" lisäksi Gill suunnitteli kirjasimet "Perpetua" (1926), "Golden Cockerel Roman" (1929), "Solus" (1929), "Joanna" (1930–1931), "Aries" (1932), "Floriated Capitals" (1932), "Bunyan" (1934) ja "Jubilee" (1934).


title: Eric Gill

text: Eric Gill tunnetaan monista yksityiselämänsä eksentrisistä ja boheemeista piirteistä. Hän piti ajalleen epätyypillisesti tuuheaa partaa ja käytti housujen ja paidan sijasta pitkää tunikaa ilman alusasua, minkä katsoi sopivaksi asuksi niin miehille kuin naisillekin. Seksin alueella hän oli estoton kokeilija, ja hänen tiedetään harrastaneen seksiä sisarensa, kaikkien kolmen tyttärensä ja jopa koiransa kanssa. Hän kielsi lapsiltaan koulunkäynnin, koska katsoi sen vaikuttavan liikaa heidän persoonallisuutensa kehittymiseen.


title: Brighton

text: Brighton on kaupunki East Sussexissa Ison-Britannian etelärannikolla. Se käsittää suurimman osan Brightonin ja Hoven kaupungista, mikä koostuu entisistä Brightonin, Hoven ja Portsladen kaupungeista, sekä muutamasta kylästä. Ikivanha "Brighthelmstonen" asutus on muodostunut ennen Englannin maakirjaa (1086), mutta siitä tuli lomanviettopaikka 1700-luvulla ja päivämatkailijoiden määränpää rautatien valmistuessa vuonna 1841.


title: Brighton

text: Brightonin asukasluku kasvoi nopeasti ja se oli korkeimmillaan vuonna 1961. Nykyajan Brighton muodostaa osan Brighton/Worthing/Littlehampton-alueesta, mikä levittäytyy pitkin rannikkoa. Vuoden 2001 väestönlaskennassa alueen asukasluku oli 461 181.


title: Brighton

text: Brightonissa pidetään vuosittain merkittäviä neuvotteluja, kuten Liberaalidemokraattisen puolueen, Työväenpuolueen, Konservatiivipuolueen ja Ammattiliiton neuvotteluja.


title: Brighton

text: Brightonissa vierailee vuosittain kahdeksan miljoonaa turistia ja siellä on myös kaksi yliopistoa ja lääketieteellinen oppilaitos.


title: Brighton

text: Royal Pavilion on entinen kuninkaallinen palatsi, mikä toimi regenttiprinssi (eli prinssihallitsija) Georgen (sittemmin kuningas Yrjö IV) kotina 1800-luvun alussa. Royal Pavilionin arkkitehtina toimi John Nash ja se on merkittävä indo-goottilaisen arkkitehtuurinsa ja itämaisen sisustuksensa ansiosta.


title: Brighton

text: Brighton Pier, alkuperäisnimeltään Brightonin meripalatsi ja laituri, avattiin vuonna 1899. Siihen kuuluu huvipuisto, ravintoloita sekä pelihalleja.


title: Brighton

text: Länsilaituri avattiin vuonna 1872 ja se on ollut suljettuna vuodesta 1975 asti odottaen korjauksia, jotka ovat kokeneet useita takaiskuja. Vuonna 2003 laituri paloi kahdesti. Vuonna 2014 osia siitä romahti myrskyssä. Laiturin tilalle rakennettiin British Airways i360-näkötorni, joka valmistui 2016.


title: Brighton

text: 1000-luvulla rakennettu Pyhän Nikolaksen kirkko on Brightonin vanhin rakennus. Muita kirkkoja ovat esimerkiksi tiilistä rakennettu St Bartholomewin kirkko ja Brightonin sydämessä sijaitseva St Peterin kirkko.


title: Brighton

text: Brightonissa on myös neljä synagogaa ja noin 12% alueen asukkaista on juutalaisia. Siitä huolimatta, vuoden 2001 väestönlaskennan mukaan, Brighton on yksi vähiten uskonnollisista paikoista Isossa-Britanniassa.


title: Brighton

text: Rantakadulla on baareja, ravintoloita, yökerhoja ja pelihalleja, jotka sijaitsevat pääasiassa laitureiden välissä. Kaupungin sijainti tunnin junamatkan päässä Lontoosta on tehnyt siitä suositun kohteen.


title: Brighton

text: Vuoden 1978 purkutöiden jälkeen aluetta on kehitetty ja nykyään siellä on yksi Euroopan suurimmista huvivenesatamista. Alue on kuitenkin autio lukuun ottamatta rullaluistelupuistoa ja graffitiseinää, ja sinne onkin suunnitteilla muun muassa monikerroksinen hotelli, mikä on herättänyt keskustelua. Lisäksi osa rannan itäosasta on rakennettu uudelleen liikuntapuistoksi, missä on kenttiä rantalentopallosta ultimateen, ja se avattiin vuonna 2007.


title: Brighton

text: Brightonin taideyhteisö on laaja ja sitä esitellään kerran vuodessa tapahtumassa, jossa taiteilijat avaavat kotinsa ovet yleisölle. Taiteilijoiden töitä on katseltavissa myös studioissa ja gallerioissa ympäri vuoden.


title: Brighton

text: Brightonissa on myös joitakin museoita, kuten Brightonin museo ja taidegalleria, luonnonhistoriallinen museo, Brightonin lelu- ja pienoismallimuseo, sekä Brightonin kalastusmuseo. Myös Royal Pavilion on avoin yleisölle.


title: Brighton

text: Brightonin teattereihin kuuluvat muun muassa Brighton Dome, Komedia ja Theatre Royal, jonka 200-vuotisjuhlia vietettiin vuonna 2007. Brightonissa on myös joitakin pienempiä teattereita, kuten Marlborough Theatre ja Nightingale Theatre.


title: Brighton

text: Brighton Festival on toukokuisin pidettävä festivaali, mikä on Ison-Britannian suurin festivaali Edinburghin festivaalin jälkeen. Brighton Festivaaleihin kuuluu muun muassa lasten paraati, vaikuttava show, johon liittyy usein pyrotekniikkaa, sekä teatteri ja musiikkitapahtumia. Festivaalien ensimmäinen tapahtuma, Taiteilijoiden avoimet ovet, on tapahtuma, jossa taiteilijat avaavat kotinsa ovet yleisölle ja myyvät taideteoksiaan.


title: Brighton

text: Brighton Festival Fringe pidetään yhdessä Brighton Festivalin kanssa ja siitä on tullut maailman toiseksi suurin festivaali. Festivaali kestää kolme viikkoa ja se on järjestetty jo vuodesta 1967 asti.


title: Brighton

text: Muihin festivaaleihin lukeutuvat muun muassa toukokuussa järjestettävä "The Great Escape", jossa soitetaan livemusiikkia kolmen yön ajan, kesäkuussa pidettävä "The Soundwaves Festival", jossa soitetaan 2000-luvulla sävellettyä klassista musiikkia, jota esittävät sekä amatööri- että ammattilaismuusikot, "Paddle Round The Pier" ja syyskuussa järjestettävä "Brighton Live", jossa on mahdollisuus käydä viikon ajan pubeissa paikallisten artistien ilmaisilla keikoilla.


title: Brighton

text: Brightonistä löytyy myös monipuolinen musiikkiscene. Muun muassa brittiläinen indierockyhtye The Kooks on kotoisin Brightonista. The Kooksin kappale "Seaside" kertoo bändin kotikaupungista.


title: Brighton

text: Brighton & Hoven kaupungin valtuuston vastuulla on 80 koulua, joista 54 sijaitsee Brightonissa.


title: Brighton

text: Vuonna 1961 perustettu Sussexin yliopisto on "tasolasiyliopisto", mikä sijaitsee Stanmer Parkin ja Falmerin välissä, kuusi kilometriä kaupungin keskustasta. Yliopiston yli 10 000 opiskelijasta 70% suorittaa perustutkintoa. "The Guardian" sijoitti Sussexin yliopiston kahdeksanneksitoista kaikista Ison-Britannian yliopistoista vuonna 2010 ja vuonna 2011 sijalle viisitoista. "Times Good University Guide" taas sijoitti sen sijalle 21 vuonna 2011.


title: Brighton

text: Brightonin yliopisto, entinen Brightonin teknillinen korkeakoulu, perustettiin alun perin taidekorkeakouluna vuonna 1858. Sillä on yhteensä viisi kampusta Brightonissa, Eastbournessa ja Hastingsissa, joissa opiskelee kaiken kaikkiaan 21 000 opiskelijaa. Kaikista Brightonin yliopiston perustutkinnoista 94% on mahdollista suorittaa työpohjaista oppimista. Brightonin yliopisto on ainoa uusimmista yliopistoista, joka on saanut tittelin "Sunday Times University of the Year".


title: Brighton

text: Vuonna 2003 perustettu Brightonin ja Sussexin lääketieteellinen oppilaitos on Brightonin ja Sussexin yliopistojen perustama oppilaitos, mikä sijaitsee Falmerissa. Oppilaitos on yksi neljästä uudesta lääketieteellisestä oppilaitoksesta, jotka on perustettu osana hallituksen ohjelmaa, jonka tavoitteena on nostaa pätevien julkisen terveydenhuoltojärjestelmän lääkäreiden määrää.


title: Brighton

text: Yli kuusitoistavuotiaiden ei-yliopistollisten tutkintojen suoritus, pääasiassa ammatillisten aineiden, tapahtuu jatkokoulutusoppilaitoksessa, Brightonin ja Hoven kaupungin korkeakoulussa. 16-18-vuotiaat voivat opiskella teoreettisempia aineita Brighton Hove & Sussex Sixth Form Collegessa (BHASVIC). Pohjois-Brightonissa sijaitseva Varndean College on hallitsevassa asemassa ja sen 1920-luvulla rakennettua rakennusta on ylistetty sen julkisivun ja sisäpihan ansiosta. Varndean College tarjoaa A-tason tutkintoja, International Baccalaureate -linjan sekä ammattitutkintoja.


title: Brighton

text: Brightonissa on myös joitakin valtion kouluja ja uskonnollisia kouluja. Merkittävimmät valtion koulut ovat Longhill High School, Varndean School, Patchman High School, Dorothy Stringer High School, Blatchington Mill School and Sixth Form College, Hove Park School and Sixth Form Centre, Falmer High School ja Cardinal Newman, joka on suuri roomalaiskatolinen yläaste.


title: Brighton

text: Brightonissa on lisäksi joitakin yksityiskouluja, kuten Brighton College, Lancing College, Roedean School, Steiner-koulu, Brighton and Hove High School (BHHS) ja Montessori School.


title: Brighton

text: Keväisin ja kesäisin monet opiskelijat ympäri Eurooppaa tulevat Brightoniin suorittamaan kielikursseja.


title: Brighton

text: Brightonin julkinen liikenne on peräisin 1840-luvulta, jolloin rautatie valmistui. Nykyään kaupungissa on muutama rautatieasema, linja-autoyhteyksiä ja takseja.


title: Brighton

text: Brightonin -rautatieasemalta kulkee useita junia, ja monet Brightonin asukkaista kulkevatkin töihin Lontooseen. Nopein yhteys Lontoon Victoria-rautatieasemalta kestää 51 minuuttia. Muita junayhteyksiä kulkee muun muassa Newhaveniin, Eastbourneen, Hastingsiin ja Ashfordiin. Brightonista oli myös lukuisia kaukojunayhteyksiä vuoteen 2008 asti, jolloin rationalisointi johti joidenkin yhteyksien, kuten Kensington Olympian, Readingin, Milton Keynesin ja Manchesterin yhteyksien lopettamiseen.


title: Brighton

text: Brighton & Hove Bus and Coach Company liikennöi 300 linja-autolla. Tarjolla on myös rajoitetusti yövuoroja.


title: Brighton

text: Brighton on mainittu tai ollut tapahtumapaikkana seuraavissa kaunokirjallisissa teoksissa:


title: Hevosponttoo

text: Hevosponttoo (tai "-ponttuu") on lähinnä tukkilauttojen vetämiseen tarkoitettu alustyyppi. Hevosponttoita käytettiin runsaasti Suomen sisävesiliikenteessä ennen höyrykoneella varustettujen hinaajien ja varppaajien yleistymistä 1800-luvulla. Pienemmillä uittoreiteillä hevosponttoot säilyttivät asemansa myös höyryalusten yleistyttyä. Aivan pienillä vesillä saatettiin käyttää hevosponttoiden tapaan toimivia, mutta ihmisvoimin kelattavia miesponttoita.


title: Hevosponttoo

text: Hevosponttoon toimintaperiaate oli varppaajan kaltainen: Lauttamaisen aluksen keulasta vedettiin soutuveneen avulla tulevaan kulkusuuntaan muutamia satoja metrejä pitkä köysi. Köysi joko kiinnitettiin rannalle tai ankkuroitiin järven pohjaan. Tämän jälkeen hevonen ryhtyi kiertämään lautan keskellä sijaitsevaa vorokkia, jonka ympärille köysi kiertyi ja ponttoo tukkilauttoineen alkoi liikkua kohti määränpäätään. Vetoköyden kierryttyä kokonaan vorokin ympärille kuljetettiin sen pää seuraavaan määränpäähän.


title: Legio XIX

text: Legio XIX ("yhdeksästoista legioona") oli roomalainen legioona, jonka Augustus perusti noin vuonna 41 eaa. tai 40 eaa. Legioona tuhoutui Teutoburgin taistelussa vuonna 9 jaa. Sen tunnusta ja nimeä ei tunneta mutta se saattoi olla "Gallica" tai "Germanica".


title: Legio XIX

text: Legioonan ensimmäinen sijoituspaikka oli Sisilia, missä se taisteli Sextus Pompeiusta vastaan. Vuonna 30 eaa. legioona siirrettiin Pisan lähistölle ja sen jälkeen Reinille, jossa perusleiri oli Kölnissä. Legio XIX osallistui Drusuksen ja Tiberiuksen Germaniaan tekemiin sotaretkiin. Vuonna 7 jaa. Publius Quinctilius Varuksesta tuli Germanian maaherra ja myös Legio XIX:n komentaja.


title: Legio XIX

text: Syyskuussa vuonna 9 roomalaisten keruskiliittolaisten johtaja Arminius ilmoitti, että Reinillä oli syttynyt kapina. Varus siirtyi kolmen legioonansa (XVII, XVIII ja XIX) kanssa länteen kukistaakseen kapinan. Arminius oli kuitenkin pettänyt roomalaiset ja johti heidät ansaan lähellä nykyistä Osnabrückiä. Germaanit tuhosivat kaikki kolme legioonaa, ja niiden kotkat katosivat.


title: Mohammed Daud Khan

text: Mohammed Daud Khan (18. heinäkuuta 1909 – 28. huhtikuuta 1978) oli Afganistanin pääministeri vuosina 1953–1963 ja ensimmäinen presidentti 1973–1978.


title: Mohammed Daud Khan

text: Mohammed Daud Khan oli vuodesta 1953 serkkunsa kuningas Mohammed Zahir Shahin nimittämänä pääministerinä. Kenraali Khan tunnettiin pääministerikautenaan edistyksellisestä politiikastaan etenkin naisten oikeuksien kannalta ja kahdesta viiden vuoden modernisoimissuunnitelmastaan. Hän kääntyi Neuvostoliiton puoleen talous- ja sotilasavun saamiseksi. Kuningas erotti hänet 1963 ja ryhtyi hallitsemaan itse.


title: Mohammed Daud Khan

text: Vuonna 1973 Mohammed Daud Khan kaappasi vallan kuninkaan ollessa ulkomailla ja julisti maan tasavallaksi ja itsensä presidentiksi. Hän yritti pelata Neuvostoliiton ja länsivallat toisiaan vastaan ja vieraannutti vasemmistolaiset tukijansa. Hän hankki runsaasti aseita tukijoiltaan Neuvostoliitosta taistellakseen kasvavaa islamistista liikettä vastaan, joka nousi kapinaan maaseudulla, ja jonka johtajista monet hakivat turvaa naapurimaista. Asevarustelu huolestutti Pakistania ja Irania niiden pelätessä Afganistanin tavoittelevan pääsyä merelle.


title: Mohammed Daud Khan

text: Khan salamurhattiin presidenttikautensa lopuksi Afganistanin kahtiajakautuneen marxilaisen kansandemokraattisen puolueen radikaalin maolaisen Khalq-siiven vallankaappauksessa.


title: Mohammed Daud Khan

text: Khanin jäännökset haudattiin Kabulin lähistölle 2009, 30 vuotta hänen murhansa jälkeen.


title: Karvionkoski

text: Karvionkoski on koski Heinävedellä Karvion kylässä Etelä-Savossa Kermajärven ja Varisveden välissä. Koski on Heinäveden reitin suosituin kalastusalue. Kosken yläpuolelta kulkee 11 metrin korkeudessa valtatie 23:n silta ja kosken vierestä menee Heinäveden reittiin kuuluva Karvion kanava. Kosken pituus on noin 1 500 metriä. Kosken eteläpuolella on rakennettua aluetta kuten lomamökkejä. Pohjoispuoli on rakentamatonta.


title: Karvionkoski

text: Karvionkoskeen on istutettu kirjolohta, taimenta ja järvilohta ja siinä elää vähäisesti luonnonvaraisena taimenta, säynettä ja siikaa. Sallittuja kalastustapoja koskessa ovat perho- ja heittokalastus.


title: Club for Five

text: Club for Five on Helsingissä vuonna 2000 perustettu suomalainen a cappella -lauluyhtye. Yhtyeen erikoisuutena on instrumentaalinen lähestyminen laulamiseen, ikään kuin ihmisäänellä "soittaminen". Erityisesti erilaisten lyömäsoitinten jäljittely ihmisäänellä ja niin sanottu beatboxing on tyypillistä Club for Fivea. Yhtye voitti Tampereen Sävel -yhtyelaulukilpailun vuonna 2001. Yhtye on keikkaillut Suomen lisäksi myös ulkomailla, muun muassa Kiinassa, Pohjois-Amerikassa ja Euroopassa.


title: Club for Five

text: Yhtye on julkaissut seitsemän studioalbumia ja niistä viisi myynyt kultaa.


title: Club for Five

text: Yhtyeen alkuperäiseen kokoonpanoon kuuluivat Ninni Poijärvi, Susanna Lukkarinen (o.s. Hietala), Jouni Kannisto, Tuomas Ahola ja Tuukka Haapaniemi. Sopraanona toiminut Poijärvi jätti yhtyeen ja siirtyi soolouralle keväällä 2005. Poijärven tilalle yhtyeeseen nousi Maija Sariola (o.s. Kinnunen). Syyskaudella 2007 Maija Sariolan sijaisena toimi Eeppi Ursin. 3. tammikuuta 2011 uutisoitiin Tuomas Aholan ja Susanna Hietalan jättäneen yhtyeen ja Eeppi Ursinin ja Juha Viitalan korvanneen heidät. 10. kesäkuuta 2013 yhtye ilmoitti Eeppi Ursinin jättävän yhtyeen ja hänen tilalleen yhtyeeseen palasi perustajajäsen Susanna Lukkarinen.


title: Michael Doohan

text: Michael ”Mick” Doohan (s. 4. kesäkuuta 1965 Brisbane) on australialainen entinen ratamoottoripyöräilijä. Hän voitti 500cc-luokassa viisi maailmanmestaruutta ja 54 osakilpailua – kolmanneksi eniten Giacomo Agostinin ja Valentino Rossin jälkeen. Doohan kilpaili koko uransa 500-kuutioisissa, aloitti siellä 1989 ja lopetti 1999. Viisi maailmanmestaruuttaan hän otti vuosina 1994, 1995, 1996, 1997 ja 1998. Doohan ajoi uransa jokaisen kilpailun Hondalla.


title: Barcelonan metro

text: Barcelonan metro (esp. ja ) on Katalonian itsehallintoalueen pääkaupungissa ja Espanjan toiseksi suurimmassa kaupungissa Barcelonassa toimiva metrojärjestelmä. Se avattiin vuonna 1924 yksilinjaisena. Ensimmäinen metrolinja johti Katalonia-aukiolta (Plaça de Catalunya) Lessepsin aukiolle (Plaça Lesseps), ja sitä kutsuttiin nimellä Gran Metropolitano de Barcelona, ja se oli Espanjan toinen metro Madridin jälkeen.


title: Barcelonan metro

text:
Barcelonan metro koostuu yhdeksästä linjasta, mutta lisää ollaan rakentamassa.
Linjat 1, 2, 3, 4, 5 ja 11 ovat Transports Metropolitans de Barcelonan (TMB) liikennöimiä varsinaisia metrolinjoja. Linjat 6, 7 ja 8 ovat metrotyyppisiä lähjunia, joita liikennöi Ferrocarrils de la Generalitat de Catalunya (FGC). Molemmat käyttävät samaa lippujärjestelmää. Lisäksi Montjuïc-vuoren funikulaari on integroitu metroverkostoon. Linjoilla ei ole nimiä, vaan ne on erotettu toisistaan numeroin ja tunnusvärein. Nykyisin myös Trambaix- ja Trambesòs-pikaraitiotielinjat merkitään metrokarttoihin.


title: 24 kapriisia

text: 24 kapriisia on Niccolò Paganinin säveltämä kokoelma, jota pidetään vaikeimpana sooloviululle tehdyistä. Teos on Paganinin luettelossa Op. 1. Kokoelmassa on selvästi vaikutteita Pietro Locatellin teoksesta ”L’Arte del violino, op. 3”. 24 kapriisia on sävelletty noin vuonna 1817. Monet säveltäjät ovat tehneet erilaisia sovituksia muun muassa kapriisista 24. Kuuluisimpia lienevät Brahmsin ”Paganini-variaatiot”, joissa Brahms on varioinut (muunnellut) Paganinin teemaa kapriisista 24, sekä Rahmaninovin rapsodia pianolle ja orkesterille saman kapriisin pohjalta. Franz Liszt on säveltänyt kapriisien pohjalta sarjan konserttietydejä, "Études d’exécution transcendante d’aprés Paganini".


title: 24 kapriisia

text: Kapriisikokoelma sisältää erittäin olennaisia asioita viulutekniikan osalta ja näitä kappaleita voidaan hyvin verrata etydeihin. Viulunsoittotekniikan historiassa teos on yhtä merkittävä kuin Chopinin etydit pianonsoiton tekniikkaa ajatellen. Kapriisit sisältävät runsaasti legatoa, staccatoita, spiccatoa, tremoloita, harmoniaa, trillejä, arpeggioita, asteikkoja, intervalleja ja vasemman käden pizzicatoja.


title: 24 kapriisia

text: Teoksessa on 24 osaa, jotka ovat:


title: 24 kapriisia

text: Sarja alkaa ytimekkäällä kapriisilla, E-duuri, jossa teknisenä vaikeutena on arpeggio ja se, miten teema saadaan pidetyksi kasassa korostamalla ylä-ääntä.


title: 24 kapriisia

text: Kapriisissa 2, h-molli, ongelma on päinvastainen. Siinä tarkoitus on korostaa alaspäin liikkuvaa ääntä sekä soittaa ylä-ääni mahdollisimman huomaamattomasti.


title: 24 kapriisia

text: Seuraavassa kapriisissa, e-molli, on vaikeutena fyysisestikin lähes mahdoton oktaavi; jousitekniikan on oltava kunnossa, jos tämän kapriisin mielii soittaa.


title: 24 kapriisia

text: Seuraava, eli c-mollikapriisi, on harmoninen, jossa liikutaan intervalleissa.


title: 24 kapriisia

text: Kapriisi numero 5 on keskittynyt nopeisiin murtosointuihin, vaikka tunnelma on rauhallinen. Siinä mennään kovaa ja korkealta.


title: 24 kapriisia

text: Kapriisi 6 on kokoelman ainoa kapriisi, jossa keskitytään tremoloon. Teema pitää saada silti hyvin esiin.


title: 24 kapriisia

text: Kapriisissa 7 on myös aiheena oktaavi. Erityisen vaikeaksi sen tekee "nyyhkiminen" ylärekisterissä.


title: 24 kapriisia

text: Seuraavankin kapriisin alku on oktaaveissa, mutta varsinainen teema on nopea ja ennen kaikkea moniääninen. Viulistin pitää samalla soittaa melodiaa ja säestää itseään.


title: 24 kapriisia

text: Yhdeksännessä kapriisissa mennään E-duuri-teemassa, joka rakentuu intervalleista. Sivuteema on myrskyisä ja epätoivoinen. Koko kappaleessa on selvästikin pyritty matkimaan huilujen ja torvien ääntä.


title: 24 kapriisia

text: Numero kymmenen sisältää paljon erilaisia ornamentteja, joiden soittaminen vaatii huikeaa sorminäppäryyttä.


title: 24 kapriisia

text:
Yhdessätoista on sama asia kuin seitsemässä, sivuteemassa soittajan pitää säestää itseään.
Numerot 12 ja 13 keskittyvät kromatiikkaan. Kahdessatoista se tapahtuu tremolon tapaan ja kolmessatoista imelillä intervalleilla.


title: 24 kapriisia

text: Numero 14 on jopa melkein alkusoitonomainen pisteellisellä rytmillään. Siihen viittaa myös marssityylinen teema.


title: 24 kapriisia

text: Numero 15:n alku on oktaaveissa, mutta varsinainen teema on nopea, joka koostuu neljän sävelen ryhmistä; korko pitäisi saada ykköselle.


title: 24 kapriisia

text: Kapriisissa 16 keskitytään nopeisiin juoksutuksiin.


title: 24 kapriisia

text: Sama asia on kapriisissa 17; siinä nopeat kahdeksasosat lannistavat soittajaa.


title: 24 kapriisia

text: Seuraavana vuorossa on ylväs C-duurikapriisi, joka on myös alkusoitonomainen. Sivuteema koostuu erittäin nopeista tersseistä.


title: 24 kapriisia

text: Kapriisissa no. 19 pääteema on nopea, Es-duurissa, ja sisältää ornamentteja. Sivuteema on myrskyisä c-mollivuodatus.


title: 24 kapriisia

text: 20:ssä pitää soittaa melodiaa ja säestää itseään samaan aikaan. Sekin on lähes fyysinen mahdottumuus. Soinnin pitää olla rauhallinen ja jousi ei tahdo millään riittää.


title: 24 kapriisia

text: 21 on imelä ja koostuu tersseistä. Varsinaista sivuteemaa ei ole.


title: 24 kapriisia

text: Kapriisissa 22 on samanlainen rakenne kuin suurimmassa osassa muissakin, teema ja sivuteema. Teema on aggressiivinen mutta hieno. Sivuteema on myrskyisä, rinnakkaissävellajissa kuten tyypillistä.


title: 24 kapriisia

text: Kapriisi 23 on juhlava, siinä jos missä koetellaan soittajan taitoa liikkua oktaaveissa. Tämänkin kapriisin väliosassa liikutaan rinnakkaisessa mollissa, eli tässä tapauksessa c-mollissa.


title: 24 kapriisia

text: Nro 24 a-molli lienee tunnetuin kaikista kapriiseista. Sen rakenne poikkeaa muista kapriiseista: Siinä on teema ja 12 variaatiota. Se on komea huipennus loisteliaiden kapriisien sarjalle.


title: Petrumajärvi

text: Petruma on järvi Heinävedellä Etelä-Savossa Petruman kylässä. Se on suosittu kalastus- ja retkeilyjärvi. Järvi on Suomen 284. suurin järvi ja sen pinta-ala on noin 11 neliökilometriä. Järven korkeus merenpinnasta on 89,4 m. Petrumajärvi laskee Kermajärveen, joka laskee Kerman, Vihovuonteen ja Pilpan koskia Saimaan Haukiveteen.


title: Alfred Domett

text: Alfred Domett (20. toukokuuta 1811 – 2. marraskuuta 1887) oli brittiläinen valtiomies ja runoilija. Hän toimi vuosina 1862–1863 Uuden-Seelannin neljäntenä pääministerinä.


title: Alfred Domett

text: Domett syntyi Camberwell Grovessa, Surreyssä. Hän opiskeli Cambridgen yliopistossa, mutta lähti sieltä vuonna 1833. Nuorena hän kirjoitti runoja muun muassa Blackwood's Magazine -lehteen. Vuonna 1842 Domett muutti Uuteen-Seelantiin, jossa hän sai hoidettavikseen useita hallinnollisia toimia. Vuonna 1862 hän nousi maan pääministeriksi. Vuonna 1863 hänen seuraajakseen tuli Frederick Whitaker. Vuonna 1871 Domett palasi Englantiin, jossa hän kuoli vuonna 1887.


title: Mateus

text: Mateus on portugalilainen roséviini. Se kehitettiin vuonna 1942. Tuottaminen aloitettiin toisen maailmansodan loppuvaiheilla. 1980-luvun lopulla Mateus muodosti yli 40 % kaikista Portugalista muihin maihin viedyistä pöytäviineistä. Tuotteen omistaa perheyhtiö SOGRAPE.


title: Mark Snow

text: Mark Snow (alk. Martin Fulterman, s. 26. elokuuta 1946 New York) on yhdysvaltalainen säveltäjä, joka on säveltänyt musiikkia erityisesti elokuviin ja TV-ohjelmiin. Hän on säveltänyt muun muassa sarjan Salaiset kansiot tunnusmusiikin ja musiikin sarjaan Smallville. Snow on työskennellyt yli sadassa elokuvassa, sarjassa ja tietokonepelissä.


title: Mark Snow

text: Mark Snow on ollut 12 kertaa ehdokkaana Emmy Awardseissa ja voittanut 18 ASCAP-palkintoa.


title: Ed Wood (elokuva)

text: Ed Wood on vuonna 1994 ensi-iltansa saanut Tim Burtonin ohjaama yhdysvaltalainen elokuva, joka kertoo kulttiohjaaja Ed Woodista. Kokonaan mustavalkoinen elokuva perustuu pitkälti Rudolph Greyn kirjoittamaan elämäkertaan "Ed Wood on Ed Wood". Nimihenkilöä esittää Johnny Depp.


title: Ed Wood (elokuva)

text: Elokuva keskittyy aikaan, jolloin Wood teki tunnetuimmat elokuvansa, ja hänen suhteeseensa näyttelijä Bela Lugosiin. Vaikka elokuva menestyi huonosti teattereissa, se on ollut kriitikkojen suosiossa.


title: Ed Wood (elokuva)

text: Elokuvassa esiintyy cameoroolissa useita näyttelijöitä, jotka olivat mukana Ed Woodin kuuluisimmassa elokuvassa "Plan 9 from Outer Space".


title: Ed Wood (elokuva)

text:
Martin Landau voitti roolistaan parhaan miessivuosan Oscarin sekä Golden Globen ja SAG-palkinnon. Elokuva oli lisäksi ehdolla kahteen Oscariin, kahteen Baftaan ja Golden Globeen (mm. paras komedia-/musikaalielokuva).Ehdokkaana:
Ehdokkaana:


title: Angélique Kidjo

text: Angélique Kidjo (s. 14. heinäkuuta 1960) on beniniläissyntyinen, nykyään Ranskassa asuva laulaja-lauluntekijä.


title: Angélique Kidjo

text: Kidjo syntyi Ouidahissa, Beninissä vuonna 1960. Poliittiset konfliktit saivat hänet muuttamaan Pariisiin vuonna 1982. Hän toimi siellä aluksi paikallisten yhtyeiden taustalaulajana, mutta sai pian mainetta myös omilla kappaleillaan. Kidjo puhuu sujuvasti englantia, fonia, ranskaa ja jorubaa ja käyttää niitä kaikkia lauluissaan. Hänen musiikissaan on vaikutteita muun muassa afropopista, zoukista, kongolaisesta rumbasta, jazzista, gospelista ja latinalaisamerikkalaisesta musiikista.


title: Angélique Kidjo

text: Angélique Kidjo on UNICEFin hyvän tahdon lähettiläs ja nelinkertainen Grammy-ehdokas. Hän on esiintynyt Suomessa muun muassa Leningrad Cowboysin Helsingin Senaatintorin Global Balalaika Show’ssa vuonna 2003, Kaustisen Kansanmusiikkifestivaaleilla 2008 ja maaliskuussa 2013 Pietarsaaressa uuden konserttisalin avajaisviikolla. Pori Jazz -festivaaleilla hän on esiintynyt vuonna 2011 ja tulee uudelleen vuonna 2019.


title: Donald Trump

text: Donald John Trump (s. 14. kesäkuuta 1946 Queens, New York City, New York, Yhdysvallat) on Yhdysvaltain 45. presidentti. Hän voitti presidentinvaalit republikaanisen puolueen ehdokkaana marraskuussa 2016 ja aloitti ensimmäisen kautensa tammikuussa 2017.


title: Donald Trump

text: Ennen presidentiksi nousuaan Trump tuli tunnetuksi yritysjohtajana, miljardöörinä, kirjailijana ja televisiopersoonana. Hän aloitti uransa isänsä, kiinteistömoguli Fred Trumpin yrityksessä. Myöhemmin Trump siirtyi yrityksen johtoon, ja se nimettiin uudelleen Trump Organizationiksi. Liikemiesuransa aikana Trump on toiminut muun muassa kiinteistö-, kasino- ja hotellialalla. Trump tunnetaan myös tositelevisiosarja "Diilin" isäntänä vuosina 2005–2015 sekä entisenä missikilpailujen omistajana.


title: Donald Trump

text: Trump pyrki reformipuolueen presidenttiehdokkaaksi vuonna 2000 mutta vetäytyi myöhemmin kisasta. Vuonna 2015 hän ilmoitti pyrkivänsä republikaanipuolueen presidenttiehdokkaaksi vuoden 2016 vaaleissa. Hän saavutti ehdokkuuteen vaadittavan puoluekokousedustajamäärän toukokuussa 2016. Hän voitti Yhdysvaltain vuoden 2016 presidentinvaalit valitsijamiehin 306–232 vastaehdokkaanaan demokraatti Hillary Clinton ja vannoi virkavalansa 20. tammikuuta 2017.


title: Donald Trump

text: Trump on poliittisesti etupäässä oikeistokonservatiivi ja populisti. Hän lupasi vaalikampanjassaan muun muassa asettaa Yhdysvaltain edut etusijalle, vähentää laitonta maahanmuuttoa, laskea veroja ja lisätä työpaikkoja. Trump on kiistelty persoona, joka tunnetaan suorasta ja vihaisesta kielenkäytöstään.


title: Donald Trump

text: Trump on kirjoittanut yli 14 kirjaa, joista useimmat käsittelevät liike-elämässä menestymistä.


title: Donald Trump

text: Yhdysvaltalaisen "Forbesin" maailman vaikutusvaltaisimpien henkilöiden listalla Trump oli vuonna 2016 maailman toiseksi vaikutusvaltaisin henkilö.


title: Donald Trump

text: Donald Trump syntyi 14. kesäkuuta 1946 Queensissa New Yorkissa Frederick ”Fred” ja Mary MacLeod Trumpille. Hän oli neljäs vanhempiensa viidestä lapsesta. Trumpin isä oli kiinteistönvälitysmoguli, joka erikoistui keskituloisille tarkoitettujen kiinteistöjen kehittämiseen ja myymiseen New Yorkissa. Trumpin äiti oli muuttanut Yhdysvaltoihin Skotlannista 17-vuotiaana. Perhe vaurastui 1950-luvulla kiinteistöalan nousukaudella. Nuori Donald tutustui alaan kiertäessään isänsä mukana Queensissä kun tämä keräili vuokrarästejä vuokralaisiltaan.


title: Donald Trump

text: Trumpia on kuvailtu energiseksi ja määrätietoiseksi lapseksi. Hän aloitti opintonsa Kew Forest School -yksityiskoulussa. Trump oli koulussa uppiniskainen ja sai usein arestia. Vanhemmat lähettivät 13-vuotiaan Donaldin New York Military Academy -sisäoppilaitokseen, jonka kurin he arvelivat tekevän hänelle hyvää. Trump menestyi hyvin opinnoissaan ja urheilussa, ja hänestä tuli opiskelijajohtaja. Hänen vahvin lajinsa oli baseball.


title: Donald Trump

text: Trump valmistui kadettikoulusta vuonna 1964, minkä jälkeen hän siirtyi opiskelemaan Fordhamin yliopistoon. Kahden vuoden kuluttua hän siirtyi opiskelemaan arvostettuun Ivy League -yliopistoon Pennsylvanian yliopistoon, missä hän suoritti vuonna 1968 taloustieteen alan alemman korkeakoulututkinnon Bachelor of Sciencen Wharton School of Finance -koulussa.


title: Donald Trump

text: Opintojensa vuoksi Trump sai neljä lykkäystä kutsunnasta Vietnamin sotaan. Vuonna 1968 hän sai kokonaan vapautuksen kantapäänsä luupiikkien vuoksi.


title: Donald Trump

text: Fred Trump valitsi työnsä jatkajaksi Donaldin, sillä tämän isoveli Fred Jr. oli hänen mielestään liian pehmeä alalle. Valmistuttuaan Trump palasi New Yorkiin vuonna 1968 ja aloitti uransa kiinteistötoiminnassa isänsä yrityksessä, Elizabeth Trump & Sonissa, jonka päämaja oli Brooklynissa. Hän oli työskennellyt yrityksessä kesäisin jo opiskeluaikanaan. Vuonna 1971 Trump tuli isänsä tilalle yrityksen toimitusjohtajaksi ja nimesi yrityksen Trump Organizationiksi. Samana vuonna Trump myös muutti Manhattanille, missä hän loi yhteyksiä kaupungin vaikutusvaltaisiin ihmisiin ja osallistui useisiin suuriin rakennushankkeisiin.


title: Donald Trump

text: Trumpin ensimmäinen miljoonaluokan kauppa oli Swifton Village -asuntokokonaisuuden myyminen Cincinnatissa. Trumpin asianajaja ja mentori 1970-luvulla oli kuuluisa kovapintainen juristi Roy Cohn.


title: Donald Trump

text: Kun Pennsylvania Central Railroad ajautui konkurssiin, Trump hankki option yrityksen Länsi-Manhattanilla sijaitseviin ratapihoihin. Hän suunnitteli aluksi rakennuttavansa alueelle asuntoja, mutta suunnitelma epäonnistui kaupungin taloudellisten ongelmien takia. Vuonna 1978 kaupunki hankki osan alueesta käyttöönsä Trumpilta kongressikeskukseksi.


title: Donald Trump

text: Vuonna 1974 Trump hankki option myös epätuottavaan, mutta hyvällä paikalla sijaitsevaan Commodore-hotelliin. Hän onnistui neuvottelemaan New Yorkin kaupungilta suuria verovähennyksiä, joiden turvin hän kunnosti hotellirakennuksen ja avasi sen uudelleen vuonna 1980 tuottavana Grand Hyatt -nimisenä hotellina. Tapahtumasarja teki Trumpista New Yorkin tunnetun mutta kiistanalaisen kiinteistöalan henkilön. Lisää mainetta Trump sai rakennutettuaan New Yorkin Fifth Avenuelle vuonna 1983 valmistuneen ylellisen ja uudenaikaisen asunto- ja liikerakennuksen Trump Towerin, jonne Trump siirsi konserninsa päämajan ja jonka kolmeen ylimpään kerrokseen Trump itse muutti.


title: Donald Trump

text: Trump teki liiketoimensa hyvään aikaan 1970- ja 1980-luvun taitteessa ja hyötyi niin New Yorkin tonttimaan hintojen noususta, kaupungin rakennusbuumista, matkailun kasvusta kuin superrikkaiden määrän lisääntymisestäkin.


title: Donald Trump

text: Laajentaessaan toimintaansa kiinteistöalalla Trump kiinnostui myös kasinotoiminnasta. Vuonna 1980 hän onnistui hankkimaan kiinteistön Atlantic Citystä. Trump nimitti nuoremman veljensä Robertin johtamaan hanketta, jonka tarkoituksena oli hankkia kasinotoimintaan liittyvät luvat ja projektin rahoitus. Myöhemmin vuonna 1984 alueelle avattiin yhteistoiminnassa Holiday Inn -yhtiön kanssa Trump Plaza Hotel ja Trump Casino.


title: Donald Trump

text: Trump onnistui saamaan omistukseensa myös maailman suurimman hotellikasinon, Atlantic Cityssä sijaitsevan Taj Mahalin sen ollessa rakenteilla. Kasinohotelli toimi vuosina 1990–2016. Vuonna 1988 Trump omisti jo kolmasosan Atlantic Cityn kasinoista, ja hän oli samalla saanut paljon valtaa kaupungin asioihin.


title: Donald Trump

text: Trump alkoi ajautua 1980-luvun lopulla vaikeuksiin otettuaan ylisuuria lainoja tekemiinsä kauppoihin. Vuonna 1990 kiinteistökaupan arvo laski, mikä vuorostaan johti Trumpin kiinteistötoiminnan tuottojen suureen laskuun. Trump Organizationille kertyi velkaa 900 miljoonaa dollaria, ja se kävi lähellä konkurssia. Atlantic Cityn kasinojen ylitarjonta aiheutti sen, että Trumpin kasinotoiminta ajautui vaikeuksiin, ja Taj Mahal hakeutui konkurssiin 1991. Myös Trumpin lentoyhtiö siirtyi pankille. Velkojat eivät kuitenkaan lähteneet ajamaan Trumpin kaikkia muitakin yrityksiä vararikkoon vaan päättivät sopia velat ja jättää aikaansaavana pitämänsä Trumpin yhtiöidensä johtoon. Näin Trump vältti henkilökohtaisen konkurssin ja piti itsellään merkittävän osan omaisuuttaan vaikka leikkasikin velkataakkaansa sadoilla miljoonilla. Seuraavaksi hän lainasi rahaa sisaruksiltaan sekä myi Plaza-hotellinsa ja huvijahtinsa sekä osan huvila-alueestaan Mar-a-Lagosta. Hän myös kohensi kasinoidensa tuloskuntoa ja hankki joukon varakkaita kumppaneita.


title: Donald Trump

text: Vaikeuksiensa johdosta Trumpin henkilökohtaisen omaisuuden arvioitiin 1990-luvulla laskeneen 1,7 miljardista dollarista 500 miljoonaan.


title: Donald Trump

text: Talouden vahvistuessa 1990-luvun lopulla Trumpin onni kääntyi jälleen. Hän sai Deutsche Bankilta satojen miljoonien dollarien lainaa rakennusprojekteihin kuten New Yorkin Trump World Tower (2001) ja Chicagon Trump International Hotel and Tower (2009). Trumpin kasinotoiminta oli kuitenkin yhä vaikeuksissa, ja Trump Hotels & Casino Resorts meni konkurssiin vuonna 2004 kuten myös uudella nimellään Trump Entertainment Resorts vuonna 2009.


title: Donald Trump

text: Trump omistaa 17 golfkenttää, joista osan hän on itse rakennuttanut. Niistä suurin osa on Yhdysvalloissa, kolme Britteinsaarilla ja kaksi Dubaissa. Trumpin omistama Trump Turnberry on Britteinsaarten arvostetuin golfkenttä.


title: Donald Trump

text: Vuonna 1983 Trump osti New Jersey Generals -jalkapallojoukkueen.


title: Donald Trump

text: Trumpin erilaisia brändituotteita ovat muun muassa pihvit, votka, solmiot, viinit, deodorantit, kalusteet, aikakauslehdet ja pullovesi. Trump myy lisäksi oikeuksia oman nimensä käyttöön rakennusten nimissä, minkä seurauksena kolmasosalla Trumpin nimeä kantavista rakennuksista maailmalla ei ole muuta yhteyttä Trumpiin kuin nimi.


title: Donald Trump

text: Trumpin sijoitus- ja yritysalan yliopisto Trump University toimi vuoteen 2010 saakka. Trump maksoi myöhemmin 25 miljoonan dollarin korvaukset sen opiskelijoille, jotka syyttivät yliopistoa petoksesta.


title: Donald Trump

text: Vuonna 2004 Donald Trump alkoi esiintyä tosi-tv-sarja "Diilissä" (engl. "The Apprentice"). Ohjelmassa joukko kilpailijoita hakee työpaikkaa Trumpin yhtiöstä, ja voittaja palkattiin Trumpin palvelukseen vuoden perehdyttämissopimuksella 250 000 dollarin palkalla. Sarjasta tuli suosittu, ja se kasvatti Trumpin tunnettuutta. Myöhemmin sarjasta tehtiin myös useita spin-off-versioita, kuten "The Celebrity Apprentice", jossa kilpailijoina oli julkisuuden henkilöitä. Vuonna 2005 Trump oli ehdolla Primetime Emmy -palkinnon saajaksi osastaan "Diilissä".